
	spēkā esošs no 01.05.2004
	
	Publicēts:Vēstnesis 161 14.11.2003 
(ZIŅOTĀJS 23 11.12.2003)




   Ar grozījumiem, kas izsludināti līdz 2009.gada 21.decembrim.

   Grozījumi: 18.03.2004. likums (L.V., 31.marts, nr.50;

                                  Ziņotājs, 2004, nr.8)

              29.04.2004. likums (L.V., 7.maijs, nr.72;

                                  Ziņotājs, 2004, nr.10)

              20.12.2004. likums (L.V., 24.dec., nr.206;

                                  Ziņotājs, 2005, nr.2)

              14.04.2005. likums (L.V., 26.apr., nr.65;

                                  Ziņotājs, 2005, nr.10)

              10.11.2005. likums (L.V., 22.nov., nr.186;

                                  Ziņotājs, 2005, nr.24)

              19.12.2006. likums (L.V., 29.dec., nr.207;

                                  Ziņotājs, 2007, nr.3)

              08.11.2007. likums (L.V., 27.nov., nr.190;

                                  Ziņotājs, 2007, nr.24)

              14.11.2008. likums (L.V., 28.nov., nr.186;

                                  Ziņotājs, 2008, nr.24)

              12.12.2008. likums (L.V., 23.dec., nr.200;

                                  Ziņotājs, 2009, nr.2)

              12.06.2009. likums (L.V., 30.jūn., nr.100;

                                  Ziņotājs, 2009, nr.14)

              24.09.2009. likums (L.V., 9.okt., nr.161;

                                  Ziņotājs, 2009, nr.21)

              01.12.2009. likums (L.V., 21.dec., nr.200)
              22.04.2010. likums (L.V., 29.apr., nr.68)
              25.08.2010. likums (L.V., 27.aug., nr.136)


Saeima ir pieņēmusi un Valsts

 prezidents izsludina šādu likumu:

 

Par akcīzes nodokli

I nodaļa. Vispārīgie noteikumi

1.pants. Likumā lietotie termini 

(1) Likumā lietotie termini atbilst likumā "Par nodokļiem un nodevām" lietotajiem terminiem, ja šajā likumā nav noteikts citādi. 

(2) Likumā ir lietoti arī šādi termini: 

1) akcīzes preces — alkoholiskie dzērieni, tabakas izstrādājumi, naftas produkti, bezalkoholiskie dzērieni, kafija un dabasgāze; 

2) akcīzes nodokļa marka — alkoholisko dzērienu vai tabakas izstrādājumu akcīzes nodokļa marka, kuru piestiprina alkoholisko dzērienu iepakojumam (pudelei vai citam iepakojumam) vai tabakas izstrādājumu iepakojumam (paciņai vai citam iepakojumam) un kura apliecina, ka marķētiem alkoholiskajiem dzērieniem vai tabakas izstrādājumiem ir legāla izcelsme un tie ņemti valsts kontrolē atbilstoši noteiktajiem akcīzes nodokļa samaksas nosacījumiem; 

21) bojāta akcīzes nodokļa marka — akcīzes nodokļa marka, kas ir kļuvusi nelietojama alkoholisko dzērienu un tabakas izstrādājumu ražošanas, apstrādes, pārstrādes, fasēšanas vai marķēšanas procesā; 

22) nederīga akcīzes nodokļa marka — akcīzes nodokļa marka, kurai tās ražošanas procesā ir radušies defekti un tāpēc to nevar izmantot alkoholisko dzērienu un tabakas izstrādājumu marķēšanā; 

23) neizmantota akcīzes nodokļa marka — akcīzes nodokļa marka, kuru nodokļa maksātājs ir saņēmis, bet nav piestiprinājis alkoholisko dzērienu vai tabakas izstrādājumu iepakojuma vienībai; 

3) atliktā nodokļa maksāšana — akcīzes nodokļa samaksas atlikšana attiecībā uz akcīzes preču ražošanu, pārstrādi, uzglabāšanu, pārvietošanu un citām darbībām saskaņā ar likumu; 

4) dalībvalsts — jebkura Eiropas Savienības dalībvalsts; 

5) maksimālā mazumtirdzniecības cena — cigarešu cena (ieskaitot visus nodokļus), kuru norāda uz akcīzes nodokļa markas un kuru konkrētām cigaretēm nosaka akcīzes nodokļa marku saņēmēji, pasūtot akcīzes nodokļa markas šīm cigaretēm; 

6) vispieprasītākā mazumtirdzniecības cena — akcīzes nodokļa marku saņēmēju visbiežāk noteiktā maksimālā mazumtirdzniecības cena cigaretēm attiecīgā laikposmā; 

7) akcīzes preču noliktava — vieta, kur apstiprināts noliktavas turētājs ražo, pārstrādā, uzglabā, ieved, saņem, nosūta vai veic citas darbības ar akcīzes precēm, piemērojot atlikto nodokļa maksāšanu; 

8) importētājs — persona, kura piesaka muitas procedūrai — laišana brīvā apgrozībā — akcīzes preces, kas Latvijas Republikā ievestas no ārvalsts, kura nav dalībvalsts, vai no teritorijas, kura minēta šā likuma 2.panta 3.1 daļā; 

9) apstiprināts noliktavas turētājs — persona, kurai ir tiesības turēt tās īpašumā vai valdījumā esošu akcīzes preču noliktavu; 

10) reģistrēts saņēmējs — persona, kurai nav apstiprināta noliktavas turētāja statusa, bet kurai ir tiesības saņemt alkoholiskos dzērienus, tabakas izstrādājumus vai naftas produktus no citas dalībvalsts vai no reģistrēta nosūtītāja un apstiprināta noliktavas turētāja Latvijas Republikā, piemērojot tiem atlikto nodokļa maksāšanu; 

11) īslaicīgi reģistrēts saņēmējs — persona, kurai nav apstiprināta noliktavas turētāja statusa, bet kurai ir tiesības uz vienu noteiktu darbību — uz konkrētu alkoholisko dzērienu, tabakas izstrādājumu vai naftas produktu vienreizēju saņemšanu no citas dalībvalsts vai no reģistrēta nosūtītāja un apstiprināta noliktavas turētāja Latvijas Republikā, piemērojot tiem atlikto nodokļa maksāšanu; 

12) pārsūtītājtirgotājs — persona, kura saskaņā ar šā likuma 10. un 26.pantu no vienas dalībvalsts nosūta akcīzes preces uz citu dalībvalsti tādai personai, kurai nav apstiprināta noliktavas turētāja, reģistrēta saņēmēja vai īslaicīgi reģistrēta saņēmēja statusa; 

13) (izslēgts ar 01.12.2009. likumu); 

14) nodrošinājums — akcīzes nodokļa nodrošinājums, ar kuru tā iesniedzējs apņemas samaksāt akcīzes nodokli par akcīzes precēm saskaņā ar šo likumu, ja attiecīgā persona neizpilda likumā noteiktās prasības; 

15) patstāvīga mazā alus darītava — alus darītava, kura ir juridiski un saimnieciski neatkarīga no citām alus darītavām un izmanto telpas, kas atrodas atsevišķi no citu alus darītavu telpām, un kuras saražotā alus apjoms nepārsniedz 50 tūkstošus hektolitru gadā; 

16) reģistrēts nosūtītājs — persona, kurai ir tiesības tikai nosūtīt alkoholiskos dzērienus, tabakas izstrādājumus vai naftas produktus, piemērojot atlikto nodokļa maksāšanu, kad tos laiž brīvā apgrozībā saskaņā ar Padomes 1992.gada 12.oktobra regulas (EEK) Nr. 2913/92 par Kopienas Muitas kodeksa izveidi (turpmāk — Padomes regula Nr. 2913/92) 79.pantu, akcīzes preču noliktavai Latvijas Republikā vai citā dalībvalstī, reģistrētam saņēmējam Latvijas Republikā vai citā dalībvalstī, īslaicīgi reģistrētam saņēmējam Latvijas Republikā vai citā dalībvalstī.

(Ar grozījumiem, kas izdarīti ar 20.12.2004., 14.04.2005., 19.12.2006., 14.11.2008. un 01.12.2009. likumu, kas stājas spēkā 01.01.2010. Grozījumi otrās daļas 1.punktā attiecībā uz dabasgāzi stājas spēkā 01.07.2010. Sk. Pārejas noteikumu 42.punktu)

2.pants. Likuma darbības joma 

(1) Šis likums nosaka kārtību, kādā akcīzes preces apliek ar akcīzes nodokli (turpmāk — nodoklis), un tas attiecas uz akcīzes precēm, ar kurām Latvijas Republikā tiek veiktas likumā noteiktās darbības. 

(2) Šā likuma 8.panta piektā daļa, 20.panta otrās daļas 1.punkta “a” apakšpunkts, 25.panta pirmā, otrā, trešā, ceturtā, piektā, sestā, septītā, astotā, devītā un desmitā daļa, 26., 31. un 32.pants neattiecas uz darbībām ar bezalkoholiskajiem dzērieniem un kafiju. Šā likuma 2.panta sestā un septītā daļa, 8.pants, 20.panta otrās daļas 1.punkta “a” apakšpunkts, 25., 26., 31. un 32.pants neattiecas uz darbībām ar dabasgāzi. 

(21) Šā likuma nosacījumi (tajā skaitā par nodokļa samaksu, dokumentu iesniegšanu un citi) neattiecas uz tādu akcīzes preču uzglabāšanu, pārvietošanu un iznīcināšanu, kuras ir lietiskais pierādījums vai arestētā manta kriminālprocesā, izņemtā manta administratīvo pārkāpumu lietā vai valstij piekritīgā manta. 

(3) Šā likuma noteikumus par akcīzes preču pārvietošanu no citām dalībvalstīm vai uz citām dalībvalstīm attiecina arī uz šādām teritorijām: 

1) Monako firstisti (darījumus ar šo teritoriju uzskata par darījumiem, kuri uzsākti Francijas Republikā vai paredzēti tai); 

2) Jungholcu un Mitelbergu (Mazajā Valzertālē) (darījumus ar šo teritoriju uzskata par darījumiem, kuri uzsākti Vācijas Federatīvajā Republikā vai paredzēti tai); 

3) Menas salu (darījumus ar šo teritoriju uzskata par darījumiem, kuri uzsākti Lielbritānijas un Ziemeļīrijas Apvienotajā Karalistē vai paredzēti tai); 

4) Sanmarīno (darījumus ar šo teritoriju uzskata par darījumiem, kuri uzsākti Itālijas Republikā vai paredzēti tai); 

5) Apvienotās Karalistes Akrotiri un Dhekelia suverēno bāzu teritorijām (darījumus ar šīm teritorijām uzskata par darījumiem, kuri uzsākti Kiprā vai paredzēti tai). 

(31) Šā likuma noteikumus par akcīzes preču pārvietošanu no citām dalībvalstīm vai uz citām dalībvalstīm neattiecina uz šādām teritorijām: 

1) Vācijas Federatīvajā Republikā — uz Helgolandes salu un Bizingenas teritoriju; 

2) Itālijas Republikā — uz Livinjo, Kampjoni d'Italia un Lugāno ezera Itālijas teritoriālajiem ūdeņiem; 

3) Spānijas Karalistē — uz Seūtu, Melilju un Kanāriju salām; 

4) Francijas Republikā — uz Francijas Republikas aizjūras departamentiem; 

5) Somijas Republikā — uz Ālandu salām; 

6) Lielbritānijas un Ziemeļīrijas Apvienotajā Karalistē un Francijas Republikā — uz Normandijas salām. 

(4) Šā likuma nosacījumi par akcīzes preču uzglabāšanu, atlikto nodokļa maksāšanu, pārvietošanu, nosūtīšanu, saņemšanu, ražošanu, apstrādi, pārstrādi, fasēšanu, naftas produktu sajaukšanu, akcīzes nodokļa marku, speciālās atļaujas (licences) un nodrošinājuma nepieciešamību neattiecas uz akcīzes precēm, kuras ieved Kopienas muitas teritorijā pagaidu glabāšanā, brīvās zonās vai brīvās noliktavās vai kurām piemēro Padomes regulas Nr. 2913/92 84.panta 1.punkta “a” apakšpunktā minētās procedūras vai režīmus. 

(5) (Izslēgta ar 01.12.2009. likumu) 

(6) Speciāla atļauja (licence) nepieciešama šādām konkrētām darbībām ar akcīzes precēm: 

1) apstiprināta noliktavas turētāja darbībai; 

2) reģistrēta saņēmēja darbībai ar alkoholiskajiem dzērieniem, tabakas izstrādājumiem vai naftas produktiem; 

3) reģistrēta nosūtītāja darbībai ar alkoholiskajiem dzērieniem, tabakas izstrādājumiem vai naftas produktiem; 

4) alkoholisko dzērienu, tabakas izstrādājumu vai naftas produktu vairumtirdzniecībai; 

5) alkoholisko dzērienu, tabakas izstrādājumu vai naftas produktu mazumtirdzniecībai; 

6) (izslēgts ar 22.04.2010. likumu). 

(7) Ministru kabinets nosaka akcīzes preču aprites kārtību, tajā skaitā: 

1) licences izsniegšanas, pārreģistrācijas, anulēšanas un izmantošanas kārtību, kā arī valsts nodevas likmi un maksāšanas kārtību par speciālas atļaujas (licences) izsniegšanu un pārreģistrāciju; 

2) citas prasības apstiprināta noliktavas turētāja, reģistrēta nosūtītāja un reģistrēta saņēmēja darbībai; 

3) prasības importētāja, īslaicīgi reģistrēta saņēmēja un pārsūtītājtirgotāja darbībai; 

4) citas prasības saskaņā ar šo likumu. 

(71) Ministru kabinets nosaka dabasgāzes aprites kārtību. 

(8) Nelabvēlīga lēmuma apstrīdēšana vai pārsūdzēšana saistībā ar tādu licenču vai atsevišķu to nosacījumu, atļauju, apliecību, sertifikātu vai izziņu pārreģistrāciju, apturēšanu vai anulēšanu, kuras paredzētas uz likuma pamata izdotajos normatīvajos aktos, neaptur šā lēmuma darbību.

(Ar grozījumiem, kas izdarīti ar 18.03.2004., 20.12.2004., 19.12.2006., 12.12.2008., 01.12.2009. un 22.04.2010. likumu, kas stājas spēkā 01.05.2010. 7.1 daļa stājas spēkā 01.07.2010. Sk. Pārejas noteikumu 43.punktu)

II nodaļa 
Nodokļa objekti
3.pants. Ar nodokli apliekamie alkoholiskie dzērieni 

(1) Ar nodokli apliekami šādi alkoholiskie dzērieni: 

1) alus; 

2) vīns; 

3) raudzētie dzērieni; 

4) starpprodukti; 

5) pārējie alkoholiskie dzērieni, kas minēti šā panta sestajā daļā. 

(2) Par alu uzskatāms raudzēts alkoholisks dzēriens, kurš pagatavots no iesala un ūdens, pievienojot apiņus, kurā absolūtā spirta daudzums pārsniedz 0,5 tilpumprocentus un kurš tiek klasificēts Kombinētās nomenklatūras, kas noteikta Padomes 1987.gada 23.jūlija regulas (EEK) Nr. 2658/87 par tarifu un statistikas nomenklatūru un kopējo muitas tarifu I pielikumā (turpmāk — Kombinētā nomenklatūra) 2203.preču pozīcijā, kā arī alus dzērieni, kas satur alus un bezalkoholisko dzērienu vai to komponentu maisījumu, kurā absolūtā spirta daudzums pārsniedz 0,5 tilpumprocentus un kurš tiek klasificēts Kombinētās nomenklatūras 2206.preču pozīcijā. 

(3) Par vīnu uzskatāms: 

1) negāzēts vīns — produkts, kas tiek klasificēts Kombinētās nomenklatūras 2204. un 2205.preču pozīcijā, ja vien tas iegūts, raudzējot dabīgos vīna materiālus, ja faktiskais spirta daudzums tajā pārsniedz 1,2 tilpumprocentus, bet nepārsniedz 18 tilpumprocentus un galaproduktā esošais spirts radies vienīgi rūgšanas procesā; 

2) dzirkstošais vīns — produkts, kas tiek klasificēts Kombinētās nomenklatūras 2204. un 2205.preču pozīcijā, ja vien tas iegūts, raudzējot dabīgos vīna materiālus, ja faktiskais spirta daudzums tajā pārsniedz 1,2 tilpumprocentus, bet nepārsniedz 15 tilpumprocentus un galaproduktā esošais spirts radies vienīgi rūgšanas procesā. Produkts ir ar virsspiedienu šķidrumā (trīs bāri vai vairāk) oglekļa dioksīda klātbūtnes dēļ, un tas iepildīts pudelēs ar īpaši nostiprinātiem galviņkorķiem vai citā iepakojumā. 

(4) Par raudzētajiem dzērieniem uzskatāmi: 

1) negāzēti raudzētie dzērieni — produkti (izņemot vīnu un alu), kuri tiek klasificēti Kombinētās nomenklatūras 2204., 2205. un 2206.preču pozīcijā, ja vien faktiskais spirta daudzums pārsniedz 1,2 tilpumprocentus, bet nepārsniedz 15 tilpumprocentus un galaproduktā esošais spirts radies vienīgi rūgšanas procesā; 

2) dzirkstošie raudzētie dzērieni — produkti (izņemot vīnu un alu), kuri tiek klasificēti Kombinētās nomenklatūras 2204., 2205. un 2206.preču pozīcijā, ja vien faktiskais spirta daudzums tajos pārsniedz 1,2 tilpumprocentus, bet nepārsniedz 15 tilpumprocentus un galaproduktā esošais spirts radies vienīgi rūgšanas procesā. Produkti ir ar virsspiedienu šķidrumā (trīs bāri vai vairāk) oglekļa dioksīda klātbūtnes dēļ, un tie iepildīti pudelēs ar īpaši nostiprinātiem galviņkorķiem vai citā iepakojumā. 

(5) Par starpproduktiem uzskatāmi produkti (izņemot vīnu un raudzētos dzērienus), kuri tiek klasificēti Kombinētās nomenklatūras 2204., 2205. un 2206.preču pozīcijā, ja vien to pamatizejviela ir vīns vai raudzētie dzērieni un faktiskais spirta daudzums tajos pārsniedz 1,2 tilpumprocentus, bet nepārsniedz 22 tilpumprocentus. Gatavā starpprodukta sastāvā esošais spirts var nebūt tikai raudzētas izcelsmes, ja vismaz 30 procentu no faktiskā spirta daudzuma tilpumprocentiem ir raudzētas izcelsmes. 

(6) Par pārējiem alkoholiskajiem dzērieniem uzskatāmi: 

1) spirts — produkts, kas tiek klasificēts Kombinētās nomenklatūras 2207., 2208 90 91 0. un 2208 90 99 0.preču pozīcijā; 

2) produkti, kuri tiek klasificēti Kombinētās nomenklatūras 2208.preču pozīcijā un kuros faktiskais spirta daudzums pārsniedz 1,2 tilpumprocentus, izņemot spirtu; 

3) produkti, kuri tiek klasificēti Kombinētās nomenklatūras 2204., 2205. un 2206.preču pozīcijā un kuros faktiskais spirta daudzums pārsniedz 1,2 tilpumprocentus, bet kuri neatbilst šā panta trešajā, ceturtajā un piektajā daļā minētajiem nosacījumiem; 

4) jebkuri citi pārtikas produkti, kuros faktiskā spirta daudzums pārsniedz 1,2 tilpumprocentus, izņemot tos, kuri minēti šā panta otrajā, trešajā, ceturtajā un piektajā daļā un šīs daļas 1., 2. un 3.punktā.

(Ar grozījumiem, kas izdarīti ar 20.12.2004. un 14.11.2008. likumu, kas stājas spēkā 29.11.2008.)

4.pants. Ar nodokli apliekamie tabakas izstrādājumi 

(1) Ar nodokli apliekami šādi tabakas izstrādājumi: 

1) cigāri un cigarillas; 

2) cigaretes; 

3) smēķējamā tabaka: 

a) smalki sagriezta tabaka cigarešu uztīšanai, 

b) cita smēķējamā tabaka. 

(2) Par cigāriem un cigarillām uzskatāmi šādi tabakas izstrādājumi (ja tos var smēķēt tādus, kādi tie ir): 

1) tabakas rullīši, kuri pilnībā izgatavoti no dabīgas tabakas; 

2) tabakas rullīši ar dabīgas tabakas ārējo aptinumu; 

3) tabakas rullīši ar sasmalcinātu jauktas tabakas pildījumu un ar tādu ārējo aptinumu parastā cigāru krāsā, kurš pilnībā aptver izstrādājumu un attiecīgos gadījumos arī tā filtru (bet ne iemuti, ja izstrādājumam tāds ir) un iekšējo aptinumu, kas abi ir no homogenizētas tabakas, ja izstrādājuma svars, neieskaitot filtru vai iemuti, nav mazāks par 1,2 gramiem un ja ārējais aptinums ir spirāles formā ar šauro leņķi vismaz 30° pret izstrādājuma garenvirziena asi; 

4) tabakas rullīši ar sasmalcinātu jauktas tabakas pildījumu un ar tādu homogenizētas tabakas ārējo aptinumu parastā cigāru krāsā, kurš pilnībā aptver izstrādājumu un attiecīgos gadījumos arī tā filtru (bet ne iemuti, ja izstrādājumam tāds ir), ja izstrādājuma svars, neieskaitot filtru vai iemuti, nav mazāks par 2,3 gramiem un izstrādājuma apkārtmērs vismaz tā trešdaļas garumā nav mazāks par 34 milimetriem. 

(3) Par cigaretēm uzskatāmi šādi tabakas izstrādājumi: 

1) tabakas rullīši, kurus var smēķēt tādus, kādi tie ir, un kuri nav cigāri vai cigarillas; 

2) tabakas rullīši, kas bez rūpnieciskas apstrādes ievietoti cigarešu papīra čaulītēs; 

3) tabakas rullīši, kas bez rūpnieciskas apstrādes ietīti cigarešu papīrā. 

(4) Par smēķējamo tabaku uzskatāma: 

1) sagriezta vai citādi sasmalcināta tabaka, kura satīta vai sapresēta gabalos un kuru var smēķēt bez turpmākas rūpnieciskas apstrādes; 

2) tabakas atlikumi, kuri nav minēti šā panta otrajā un trešajā daļā un kurus var smēķēt. 

(5) Par smalki sagrieztu tabaku cigarešu uztīšanai uzskatāma šā panta ceturtajā daļā minētā smēķējamā tabaka, kurā vismaz 25 procenti no svara ir sagrieztas vai citādi sasmalcinātas tabakas lapas vai tabakas aizstājēju daļiņas, kas ir šaurākas par vienu milimetru. 

(6) Izstrādājumi, kas tikai daļēji sastāv no tabakas, bet citādi atbilst šā panta otrās daļas nosacījumiem, uzskatāmi par cigāriem vai cigarillām, ja tiem ir: 

1) dabīgas tabakas ārējais aptinums; 

2) homogenizētas tabakas ārējais un iekšējais aptinums; 

3) homogenizētas tabakas ārējais aptinums. 

(7) Izstrādājumi, kas pilnībā vai daļēji sastāv no citām vielām, nevis tabakas, bet citādi atbilst šā panta trešās vai ceturtās daļas nosacījumiem, uzskatāmi attiecīgi par cigaretēm vai smēķējamo tabaku. 

(8) Izstrādājumus, kuru sastāvā nav tabakas un kurus lieto vienīgi medicīniskiem mērķiem, ko apliecina Zāļu valsts aģentūra, neuzskata par tabakas izstrādājumiem.

(Ar grozījumiem, kas izdarīti ar 19.12.2006. un 14.11.2008. likumu, kas stājas spēkā 29.11.2008.)

5.pants. Ar nodokli apliekamie naftas produkti 

(1) Ar nodokli apliekami naftas produkti, to aizstājējprodukti un komponenti, kā arī citi produkti, kuri pilnīgi vai daļēji sastāv no ogļūdeņražiem. 

(2) Ar nodokli apliekamie naftas produkti, kuri tiek klasificēti Kombinētās nomenklatūras 27. un 29.nodaļā, kā arī citās Kombinētās nomenklatūras nodaļās, noteikti šā likuma pielikumā. 

(3) Ar nodokli apliekami arī citi produkti (neatkarīgi no tā, kurā Kombinētās nomenklatūras nodaļā tie ietverti), kas nav minēti šā likuma pielikumā, ja minētie produkti tiek realizēti vai paredzēti realizācijai, izmantoti vai paredzēti izmantošanai divējādi vai par degvielu, kurināmo vai par to aizstājējproduktu vai komponentu. 

(31) Produktus izmanto divējādi, ja tos izmanto gan par kurināmo, gan citiem mērķiem, kas nav izmantošana par degvielu vai kurināmo. Produktu izmantošanu ķīmiskai reducēšanai, elektrolītiskos vai metalurģijas procesos uzskata par divējādu izmantošanu. 

(4) Šā panta trešā daļa neattiecas uz biogāzi, oglēm, kūdru vai citiem līdzīgiem cietiem produktiem. Šā panta trešā daļa neattiecas arī uz produktiem, kurus izmanto divējādi, ja tie nav minēti uz šā panta piektajā daļā noteiktā deleģējuma pamata izdotajā normatīvajā aktā. 

(5) Šā panta trešajā daļā minētajiem produktiem, kurus saskaņā ar šā likuma 18.panta pirmās daļas 1.punktu piegādā un izmanto citiem mērķiem, nevis par degvielu vai kurināmo, vai saskaņā ar šā likuma 18.panta pirmās daļas 6.punktu piegādā un izmanto divējādi, piemēro šajā likumā paredzētos akcīzes preču pārvietošanas un kontroles nosacījumus Ministru kabineta noteiktajos gadījumos un noteiktajā kārtībā.

(Ar grozījumiem, kas izdarīti ar 20.12.2004., 19.12.2006., 14.11.2008., 12.06.2009. un 01.12.2009. likumu, kas stājas spēkā 01.01.2010. Grozījumi ceturtajā daļā par vārda "dabasgāzi" izslēgšanu stājas spēkā 01.07.2010. Sk. Pārejas noteikumu 42.punktu)

6.pants. Ar nodokli apliekamie bezalkoholiskie dzērieni un kafija 

(1) Ar nodokli apliekamais objekts ir bezalkoholiskie dzērieni — ūdeņi un minerālūdeņi ar cukura, citu saldinātājvielu vai aromātisko vielu piedevu — un pārējie bezalkoholiskie dzērieni, izņemot augļu un dārzeņu sulas un nektāru, dabīgos ūdeņus un minerālūdeņus, mākslīgos minerālūdeņus bez cukura, citu saldinātājvielu vai aromātisko vielu piedevas. 

(2) Ar nodokli apliekamais objekts ir kafija — malta vai nemalta, grauzdēta vai negrauzdēta, ar kofeīnu vai bez tā, kura tiek klasificēta Kombinētās nomenklatūras 0901.preču pozīcijā, kā arī kafijas ekstrakti, esences, koncentrāti un izstrādājumi uz šo ekstraktu, esenču vai koncentrātu pamata vai uz kafijas pamata, kuri tiek klasificēti Kombinētās nomenklatūras 210 111. vai 210 112.preču pozīcijā.

6.1 pants. Ar nodokli apliekamā dabasgāze 

(1) Ar nodokli apliekama galalietotājiem piegādātā dabasgāze, kas atbilst Kombinētās nomenklatūras kodiem 2711 11 00 un 2711 21 00, izņemot šajā likumā noteiktos gadījumus. 

(2) Ministru kabineta noteiktajā kārtībā ar nodokli neapliek dabasgāzi, kuru: 

1) izmanto citiem mērķiem, nevis par degvielu vai kurināmo; 

2) izmanto divējādi atbilstoši šā likuma 5.panta 3.1 daļā minētajiem nosacījumiem; 

3) izmanto mineraloģiskiem procesiem, kas atbilst apstiprinātiem attiecīgiem Eiropas Parlamenta un Padomes 2006.gada 20.decembra regulas (EK) Nr. 1893/2006, ar ko izveido NACE 2.red. saimniecisko darbību statistisko klasifikāciju, kā arī groza Padomes regulu (EK) Nr. 3037/90 un dažas EK regulas par īpašām statistikas jomām, (turpmāk — regula Nr. 1893/2006) apakšiedaļā “nemetālisko minerālu izstrādājumu ražošana” noteiktajiem NACE klasifikācijas kodiem; 

4) dabasgāzes pārvades, uzglabāšanas un sadales sistēmas operators izlieto dabasgāzes apgādes sistēmas tehnoloģiskajām vajadzībām; 

5) izmanto lauksaimniecībā izmantojamās zemes segto platību (siltumnīcu) siltumapgādei; 

6) izmanto elektroenerģijas ražošanai, tajā skaitā kombinētās iekārtās, kas ražo elektroenerģiju un siltumenerģiju; 

7) izmanto rūpnieciskās ražošanas (kas atbilst apstiprinātiem attiecīgiem regulā Nr. 1893/2006 noteiktajiem NACE klasifikācijas kodiem) tehnoloģisko iekārtu darbināšanai un tehnoloģiski nepieciešamā klimata nodrošināšanai minētās rūpnieciskās ražošanas telpās.

(22.04.2010. likuma redakcijā, kas stājas spēkā 01.05.2010. Pants stājas spēkā 01.07.2010. Sk. Pārejas noteikumu 43.punktu)

III nodaļa 
Nodokļa maksātāji

7.pants. Nodokļa maksātāju veidi 

Nodokļa maksātāji ir: 

1) importētājs; 

2) apstiprināts noliktavas turētājs šajā likumā noteiktajos gadījumos; 

3) reģistrēts nosūtītājs, reģistrēts saņēmējs, īslaicīgi reģistrēts saņēmējs vai pārsūtītājtirgotājs šajā likumā noteiktajos gadījumos; 

4) persona, kas Latvijas Republikā ieved vai saņem no citas dalībvalsts akcīzes preces, kuras jau laistas brīvā apgrozībā citā dalībvalstī; 

5) persona, kas ieved bezalkoholiskos dzērienus, kafiju vai dabasgāzi Latvijas Republikā; 

6) citas personas saskaņā ar šo likumu.

(01.12.2009. likuma redakcijā, kas stājas spēkā 01.01.2010. Grozījums 5.punktā attiecībā uz dabasgāzi stājas spēkā 01.07.2010. Sk. Pārejas noteikumu 42.punktu)

8.pants. Apstiprināts noliktavas turētājs 

(1) Apstiprināts noliktavas turētājs var veikt darbības ar akcīzes precēm akcīzes preču noliktavā, piemērojot tām atlikto nodokļa maksāšanu. 

(2) Apstiprināts noliktavas turētājs uzskaita, reģistrē un atbild par jebkurām darbībām ar akcīzes precēm akcīzes preču noliktavā. 

(3) Akcīzes precēm, kuras atrodas akcīzes preču noliktavā, piemēro atlikto nodokļa maksāšanu. Līdz brīdim, kad par akcīzes precēm ir samaksāts nodoklis vai tās ir atbrīvotas no nodokļa maksāšanas saskaņā ar šo likumu, iesniedzams nodrošinājums. Nodrošinājumu neiesniedz par bezalkoholiskajiem dzērieniem un kafiju. 

(4) Tikai akcīzes preču noliktavā atļautas šādas darbības: 

1) akcīzes preču ražošana, apstrāde un pārstrāde; 

2) akcīzes preču fasēšana; 

3) naftas produktu sajaukšana (arī sajaukšana ar citām vielām) un jebkuras citas ar naftas produktiem veiktās darbības, kuru rezultātā tie maina savas ekspluatācijas, fizikālās vai ķīmiskās īpašības un kuru rezultātā iegūtais produkts ir ar nodokli apliekams objekts; 

4) akcīzes preču uzglabāšana, piemērojot akcīzes precēm atlikto nodokļa maksāšanu; 

5) citas darbības, kas nav minētas šīs daļas 1., 2., 3. un 4.punktā, piemērojot akcīzes precēm atlikto nodokļa maksāšanu. 

(5) Lai izveidotu un turētu akcīzes preču noliktavu, iesniedzams šā likuma 31.pantā noteiktais vispārējais nodrošinājums.

(01.12.2009. likuma redakcijā ar grozījumiem, kas izdarīti ar 22.04.2010. likumu, kas stājas spēkā 01.05.2010.)

9.pants. Reģistrēts saņēmējs un īslaicīgi reģistrēts saņēmējs 

(1) Reģistrēts saņēmējs un īslaicīgi reģistrēts saņēmējs var no citas dalībvalsts, no reģistrēta nosūtītāja Latvijas Republikā un apstiprināta noliktavas turētāja Latvijas Republikā saņemt akcīzes preces, piemērojot tām atlikto nodokļa maksāšanu. Citas dalībvalsts apstiprināts noliktavas turētājs vai citas dalībvalsts reģistrēts nosūtītājs var pilnvarot reģistrētu saņēmēju vai īslaicīgi reģistrētu saņēmēju Latvijas Republikā pasūtīt un saņemt akcīzes nodokļa markas, un šajā gadījumā pilnvarotais reģistrētais saņēmējs vai īslaicīgi reģistrētais saņēmējs Latvijas Republikā atbild par nodokļa samaksu. 

(2) Reģistrēts saņēmējs un īslaicīgi reģistrēts saņēmējs atbild par nodokļa samaksu saskaņā ar šo likumu. 

(3) Reģistrētam saņēmējam un īslaicīgi reģistrētam saņēmējam nav tiesību uzglabāt, nosūtīt vai veikt citas darbības ar akcīzes precēm, piemērojot tām atlikto nodokļa maksāšanu. 

(4) Pirms reģistrēta saņēmēja darbības uzsākšanas iesniedzams šā likuma 31.pantā noteiktais vispārējais nodrošinājums. Lai īslaicīgi reģistrēts saņēmējs varētu veikt darbības ar akcīzes precēm, pirms tam iesniedzams šā likuma 31.pantā noteiktais vienreizējais nodrošinājums. 

(5) Reģistrēts saņēmējs un īslaicīgi reģistrēts saņēmējs uzskaita, reģistrē un atbild par visām akcīzes precēm, kuras tas saņem.

(01.12.2009. likuma redakcijā, kas stājas spēkā 01.01.2010. Panta jaunā redakcija stājas spēkā 01.04.2010. Sk. Pārejas noteikumu 41.punktu)

9.1 pants. Reģistrēts nosūtītājs 

(1) Reģistrētam nosūtītājam atļauts tikai nosūtīt akcīzes preces, piemērojot tām atlikto nodokļa maksāšanu, kad akcīzes preces laiž brīvā apgrozībā. 

(2) Reģistrēts nosūtītājs atbild par nodokļa samaksu saskaņā ar šo likumu. 

(3) Reģistrētam nosūtītājam nav tiesību uzglabāt vai veikt citas darbības ar akcīzes precēm, piemērojot tām atlikto nodokļa maksāšanu. 

(4) Pirms reģistrēta nosūtītāja darbības uzsākšanas iesniedzams šā likuma 31.pantā noteiktais vispārējais nodrošinājums. 

(5) Reģistrēts nosūtītājs uzskaita, reģistrē un atbild par visām akcīzes precēm, kuras tiek nosūtītas.

(01.12.2009. likuma redakcijā, kas stājas spēkā 01.01.2010. Pants stājas spēkā 01.04.2010. Sk. Pārejas noteikumu 41.punktu)

10.pants. Pārsūtītājtirgotājs 

(1) Citas dalībvalsts pārsūtītājtirgotāja vietā par nodokļa samaksu Latvijas Republikā un citām šajā likumā noteiktām prasībām atbild persona, kas saskaņā ar šā likuma 26.pantu saņem Latvijas Republikā akcīzes preces no attiecīgā citas dalībvalsts pārsūtītājtirgotāja. Citas dalībvalsts pārsūtītājtirgotājs atbild par nodokļa samaksu Latvijas Republikā, ja persona, kas saņem akcīzes preces saskaņā ar šā likuma 26.pantu, nesamaksā nodokli saskaņā ar šo likumu. 

(2) Pārsūtītājtirgotājs, kas no Latvijas Republikas nosūta akcīzes preces uz citām dalībvalstīm, atbild par nodokļa samaksu attiecīgajā dalībvalstī. 

(3) (Izslēgta ar 14.11.2008. likumu.) 

(4) Pārsūtītājtirgotājs uzskaita akcīzes preces, kā arī iesniedz attiecīgos dokumentus nodokļa administrācijai vai informē to par citām nepieciešamajām ziņām saskaņā ar šo likumu.

(Ar grozījumiem, kas izdarīti ar 20.12.2004., 14.11.2008. un 01.12.2009. likumu, kas stājas spēkā 01.01.2010. Pirmās daļas jaunā redakcija stājas spēkā 01.04.2010. Sk. Pārejas noteikumu 41.punktu)

11.pants. Nodokļa maksātāja pārstāvis
(Izslēgts no 01.04.2010. ar 01.12.2009. likumu, kas stājas spēkā 01.01.2010. Sk. Pārejas noteikumu 41.punktu)

IV nodaļa 
Nodokļa likmes

12.pants. Nodokļa likmes alkoholiskajiem dzērieniem 

(1) Alkoholiskajiem dzērieniem nodokli aprēķina pēc šādām likmēm: 

1) alum (par 100 litriem) — 2,18 latu par katru absolūtā spirta tilpumprocentu, kas izteikts ar precizitāti līdz vienai desmitdaļai, bet ne mazāk kā 4 lati par 100 litriem alus; 

2) vīnam (par 100 litriem) — 45 latu; 

3) raudzētajiem dzērieniem (par 100 litriem) — 45 latu; 

4) starpproduktiem (par 100 litriem): 

a) ar absolūtā spirta saturu līdz 15 tilpumprocentiem (ieskaitot) — 45 lati, 

b) ar absolūtā spirta saturu no 15 tilpumprocentiem (neieskaitot) līdz 22 tilpumprocentiem (ieskaitot) — 70 latu; 

5) pārējiem alkoholiskajiem dzērieniem (par 100 litriem absolūtā spirta) — 890 lati. 

(2) Patstāvīgo mazo alus darītavu saražotajam alum (par 100 litriem) nodokli aprēķina par katru absolūtā spirta tilpumprocentu, kas izteikts ar precizitāti līdz vienai desmitdaļai, pēc šādām likmēm: 

1) par viena kalendāra gadā saražotajiem pirmajiem 10 tūkstošiem hektolitriem alus — 50 procenti no šā panta pirmās daļas 1.punktā noteiktās likmes, bet ne mazāk kā 4 lati par 100 litriem alus, 

2) par pārējo viena kalendāra gadā saražoto alu — šā panta pirmās daļas 1.punktā noteiktā likme, bet ne mazāk kā 4 lati par 100 litriem alus. 

(3) Ministru kabinets nosaka kārtību, kādā piešķirams patstāvīgas mazās alus darītavas statuss un piemērojama šā panta otrajā daļā noteiktā akcīzes nodokļa likme.

(Ar grozījumiem, kas izdarīti ar 14.04.2005., 10.11.2005., 14.11.2008., 12.12.2008., 12.06.2009. un 01.12.2009. likumu, kas stājas spēkā 01.01.2010. Grozījumi panta pirmajā daļā stājas spēkā 01.02.2010. Sk. Pārejas noteikumu 40.punktu)

13.pants. Nodokļa likmes tabakas izstrādājumiem 

(1) Tabakas izstrādājumiem nodokli aprēķina pēc šādām likmēm: 

1) cigāriem un cigarillām (par 1000 cigāriem vai cigarillām) — 11 latu; 

2) cigaretēm: 

a) 22,5 lati par 1000 cigaretēm, 

b) 34,5 procenti no maksimālās mazumtirdzniecības cenas; 

3) smēķējamai tabakai (par 1000 gramiem tabakas): 

a) smalki sagrieztai tabakai cigarešu uztīšanai — 23 lats, 

b) citai smēķējamai tabakai — 23 lati. 

(11) Summējot lielumus, kas iegūti, piemērojot šā panta pirmās daļas 2.punkta “a” un “b” apakšpunktā cigaretēm noteiktās nodokļa likmes, aprēķinātais nodoklis nedrīkst būt mazāks kā 48 lati par 1000 cigaretēm. 

(2) Ar nodokli apliekamā cigarete (ar filtru vai bez tā) ir tāda cigarete, kuras garums nepārsniedz 90 milimetrus (neieskaitot filtru vai iemuti). 

(3) Cigaretēm, kuru garums pārsniedz 90 milimetrus (neieskaitot filtru vai iemuti), bet nepārsniedz 180 milimetrus (neieskaitot filtru vai iemuti), šā panta pirmās daļas 2.punkta “a” apakšpunktā noteiktā likme ir jāpiemēro dubultā apmērā, bet aprēķinātais nodoklis nedrīkst būt mazāks kā šā panta 1.1 daļā noteiktais nodoklis dubultā apmērā. Cigaretēm, kuru garums pārsniedz 180 milimetrus (neieskaitot filtru vai iemuti), bet nepārsniedz 270 milimetrus (neieskaitot filtru vai iemuti), šā panta pirmās daļas 2.punkta “a” apakšpunktā noteiktā likme ir jāpiemēro trīskāršā apmērā, bet aprēķinātais nodoklis nedrīkst būt mazāks kā šā panta 1.1 daļā noteiktais nodoklis trīskāršā apmērā. Cigaretēm, kuru garums pārsniedz 270 milimetrus (neieskaitot filtru vai iemuti), likmes apmēru un mazāko nodokļa apmēru nosaka pēc iepriekš minētā principa.

(Ar grozījumiem, kas izdarīti ar 10.11.2005., 19.12.2006., 14.11.2008. un 01.12.2009. likumu, kas stājas spēkā 01.01.2010.)

14.pants. Nodokļa likmes naftas produktiem 

(1) Naftas produktiem, izņemot šā panta otrajā, trešajā, ceturtajā, piektajā un sestajā daļā minētos gadījumus, nodokli aprēķina pēc šādām likmēm: 

1) svinu nesaturošam benzīnam, tā aizstājējproduktiem un komponentiem (par 1000 litriem) — 269 lati; 

2) svinu saturošam benzīnam, tā aizstājējproduktiem un komponentiem (par 1000 litriem) — 300 latu; 

3) petrolejai, tās aizstājējproduktiem un komponentiem (par 1000 litriem) — 234 lati; 

4) dīzeļdegvielai (gāzeļļai), tās aizstājējproduktiem un komponentiem (par 1000 litriem) — 234 lati; 

5) naftas gāzēm un pārējiem gāzveida ogļūdeņražiem (par 1000 kilogramiem) — 90 latu; 

6) degvieleļļai, kuras kolorimetriskais indekss ir mazāks par 2,0 un kinemātiskā viskozitāte 50°C ir mazāka par 25 mm2/s, tās aizstājējproduktiem un komponentiem, izņemot šīs daļas 7.punktā minētās degvieleļļas (par 1000 litriem) — 234 lati; 

7) degvieleļļai, kuras kolorimetriskais indekss ir vienāds ar 2,0 vai lielāks vai kinemātiskā viskozitāte 50°C ir vienāda ar 25 mm2/s vai lielāka, tās aizstājējproduktiem un komponentiem (par 1000 kilogramiem) — 11 latu. 

(2) Šā panta pirmās daļas 3., 4. un 6.punktā minētajiem naftas produktiem nodokli aprēķina pēc likmes 40 lati par 1000 litriem, ja attiecīgie naftas produkti ir iezīmēti (marķēti) saskaņā ar šā likuma 28.pantu un tos izmanto par kurināmo siltuma ieguvei apkurē, sadedzināšanas iekārtās vai siltuma enerģijas ieguvei produkcijas ražošanas (pārstrādes) tehnoloģiskajā procesā (turpmāk — kurināmais). Ja šajā gadījumā minēto naftas produktu sastāvā vismaz piecus procentus no kopējā produktu daudzuma veido rapšu sēklu eļļa vai no rapšu sēklu eļļas iegūta biodīzeļdegviela, nodokli aprēķina pēc likmes 15 lati par 1000 litriem. 

(21) Eļļas atkritumiem, kuri ietilpst Kombinētās nomenklatūras 2710.preču pozīcijā, izņemot šā panta pirmās daļas 7.punktā minēto produktu, Ministru kabineta noteiktajā kārtībā piemēro šā panta otrajā daļā noteikto nodokļa likmi, ja tos realizē vai paredz realizācijai, izmanto vai paredz izmantošanai par kurināmo. Šajā gadījumā uz eļļas atkritumiem neattiecas norma par iezīmēšanu (marķēšanu). 

(3) Ja šā panta pirmās daļas 1.punktā minētajiem produktiem akcīzes preču noliktavā Latvijas Republikā ir pievienots etilspirts, kas iegūts no lauksaimniecības izejvielām un ir dehidratēts (ar spirta saturu vismaz 99,5 tilpumprocenti), attiecīgajiem produktiem (par 1000 litriem): 

1) nodokli aprēķina pēc likmes 256 lati, ja pievienotā absolūtā spirta saturs veido 5,0 tilpumprocentus no kopējā produktu daudzuma; 

2) nodokli aprēķina pēc likmes 80,7 lati, ja pievienotā absolūtā spirta saturs veido no 70 līdz 85 tilpumprocentiem (ieskaitot) no kopējā produktu daudzuma; 

3) (izslēgts ar 01.12.2009. likumu). 

(4) Ja šā panta pirmās daļas 4.punktā minētajiem naftas produktiem akcīzes preču noliktavā Latvijas Republikā ir pievienota rapšu sēklu eļļa vai no rapšu sēklu eļļas iegūta biodīzeļdegviela, attiecīgajiem produktiem nodokli aprēķina: 

1) pēc likmes 223 lati par 1000 litriem, ja pievienotā rapšu sēklu eļļa vai biodīzeļdegviela veido no 5 līdz 30 (neieskaitot) tilpumprocentiem no kopējā produktu daudzuma; 

2) pēc likmes 164 lati par 1000 litriem, ja pievienotā rapšu sēklu eļļa vai biodīzeļdegviela veido vismaz 30 tilpumprocentus no kopējā produktu daudzuma. 

(5) Rapšu sēklu eļļai, kuru realizē vai izmanto par kurināmo vai degvielu, un biodīzeļdegvielai, kas pilnībā iegūta no rapšu sēklu eļļas, nodokli aprēķina pēc likmes 0 latu par 1000 litriem. 

(6) Šā panta pirmās daļas 5.punktā minētajiem naftas produktiem nodokli aprēķina pēc likmes 0 latu par 1000 kilogramiem, ja attiecīgie naftas produkti tiek piegādāti personām, kuras tos izmanto par kurināmo vai gāzes krāsnīs un citās iekārtās, nevis par degvielu. 

(7) Ministru kabinets nosaka šā panta trešajā, ceturtajā un piektajā daļā minēto produktu aprites un attiecīgā nodokļa administrēšanas kārtību. 

(8) Ja produkti tiek realizēti vai paredzēti realizācijai, izmantoti vai paredzēti izmantošanai par degvielu, kurināmo vai par to aizstājējproduktu vai komponentu un nodokļa likme nav noteikta šajā likumā, piemēro nodokli atbilstoši to izmantošanai pēc ekvivalenta degvielas vai kurināmā likmes, kas noteikta šā panta pirmajā un otrajā daļā. Uz kurināmo attiecas nosacījumi par produktu iezīmēšanu (marķēšanu) saskaņā ar šā likuma 28.pantu.

(20.12.2004. likuma redakcijā ar grozījumiem, kas izdarīti ar 14.04.2005., 19.12.2006., 08.11.2007., 12.12.2008., 12.06.2009. un 01.12.2009. likumu, kas stājas spēkā 01.01.2010. Otrās daļas jaunā redakcija stājas spēkā 01.07.2010. Sk. Pārejas noteikumu 27.punktu)

15.pants. Nodokļa likmes bezalkoholiskajiem dzērieniem un kafijai 

(1) Bezalkoholiskajiem dzērieniem (par 100 litriem) nodokļa likme ir 4 lati. 

(2) Kafijai (par 100 kilogramiem) nodokļa likme ir 100 latu.

(Ar grozījumiem, kas izdarīti ar 12.12.2008. likumu, kas stājas spēkā 01.02.2009.) 

15.1 pants. Nodokļa likmes dabasgāzei 

Dabasgāzei nodokli aprēķina pēc šādām likmēm: 

1) izmantošanai par kurināmo — 15,6 lati par 1000 m3; 

2) izmantošanai par degvielu — 70 lati par 1000 m3.

(01.12.2009. likuma redakcijā, kas stājas spēkā 01.01.2010. Pants stājas spēkā 01.07.2010. Sk. Pārejas noteikumu 42.punktu)

V nodaļa 
Atbrīvojumi un atvieglojumi

16.pants. Nodokļa atbrīvojumi alkoholiskajiem dzērieniem 

(1) No nodokļa ir atbrīvoti šādi alkoholiskie dzērieni: 

1) denaturēts spirts; 

2) alkoholiskie dzērieni, kurus izmanto alkoholisko dzērienu kvalitātes noteikšanai; 

3) medicīnas un veterinārmedicīnas vajadzībām paredzētais spirts, ko izmanto ārstniecības un veterinārmedicīnas iestādēs un aptiekās; 

4) spirts zāļu un veterināro zāļu ražošanai saskaņā ar normatīvo aktu prasībām par zāļu un veterināro zāļu apriti. 

5) spirts (ja minētajos gadījumos nevar izmantot denaturētu spirtu): 

a) kuru izmanto zinātniskās pētniecības vajadzībām, 

b) kuru izmanto citu produktu vai preču (izņemot alkoholiskos dzērienus) kvalitātes noteikšanai, 

c) kurš kā neatņemama sastāvdaļa ietilpst ierīcēs un mehānismos vai nodrošina ierīču un mehānismu darbību, 

d) kuru izmanto kosmētikas līdzekļu ražošanā, 

e) kuru izmanto pārtikas rūpniecībā (izņemot izmantošanu par izejvielu alkoholisko dzērienu ražošanā); 

6) vīns, raudzētie dzērieni vai alus, kurus izgatavojusi fiziskā persona savam patēriņam ar nosacījumu, ka tie netiek realizēti; 

7) alkoholiskie dzērieni, kurus satur šokolādes produkti vai citi pārtikas produkti, ja tiek ievēroti šā panta trešās daļas nosacījumi; 

8) spirts, kuru satur etiķis vai citi produkti, kas ietilpst Kombinētās nomenklatūras 2209.preču pozīcijā; 

9) spirts, kuru satur produkti, kas ietilpst Kombinētās nomenklatūras 2106. un 3302.preču pozīcijā vai kas paredzēti tādu pārtikas produktu vai bezalkoholisko dzērienu izgatavošanai, kuros faktiskais spirta daudzums nepārsniedz 1,2 tilpumprocentus; 

10) produkti, kuri atbilst alkoholisko dzērienu definīcijai un kurus iznīcina vai kā citādi nodrošina, lai tie nebūtu lietojami uzturā vai izmantojami alkoholisko dzērienu vai citu uzturā lietojamu produktu ražošanā. 

(2) Spirta denaturēšanas un denaturēta spirta aprites kārtību nosaka Ministru kabinets. 

(3) Šā panta pirmās daļas 7.punktā minētais nodokļa atbrīvojums piemērojams alkoholiskajiem dzērieniem, ja spirta saturs nepārsniedz 8,5 litrus absolūtā spirta 100 kilogramos šokolādes produktu vai 5 litrus absolūtā spirta 100 kilogramos citu pārtikas produktu. 

(4) Ja šā panta trešās daļas nosacījumi netiek ievēroti, minētajiem alkoholiskajiem dzērieniem aprēķina nodokli par visu izmantotā spirta daudzumu pēc šā likuma 12.pantā noteiktajām nodokļa likmēm. 

(5) Kārtību, kādā piemēro šā panta pirmās daļas 5., 7., 8., 9. un 10.punktā noteiktos nodokļa atbrīvojumus, paredz Ministru kabinets.

(Ar grozījumiem, kas izdarīti ar 20.12.2004. un 14.04.2005. likumu, kas stājas spēkā 10.05.2005.)

17.pants. Nodokļa atbrīvojumi un atvieglojumi tabakas izstrādājumiem 

(1) Ministru kabineta noteiktajā kārtībā no nodokļa ir atbrīvoti: 

1) denaturēti tabakas izstrādājumi un tabakas izstrādājumi, kurus iznīcina; 

2) tabakas izstrādājumi, kurus izmanto tabakas izstrādājumu kvalitātes noteikšanai. 

(2) Nodokli atmaksā par iznīcinātajiem vai pārstrādātajiem tabakas izstrādājumiem, ievērojot šā likuma 27.panta nosacījumus.

(Ar grozījumiem, kas izdarīti ar 20.12.2004. un 08.11.2007. likumu, kas stājas spēkā 01.01.2008.)

18.pants. Nodokļa atbrīvojumi un atvieglojumi naftas produktiem 

(1) Ministru kabineta noteiktajā kārtībā no nodokļa ir atbrīvoti naftas produkti, kurus saskaņā ar šā panta trešās daļas nosacījumiem piegādā un izmanto: 

1) citiem mērķiem, nevis par degvielu vai kurināmo; 

2) gaisakuģi, kuri netiek izmantoti privātai atpūtai un izklaidei; 

3) kuģi, kuri netiek izmantoti privātai atpūtai un izklaidei; 

4) elektroenerģijas ražošanai vai kombinētās iekārtās, kas ražo elektroenerģiju un siltumenerģiju; 

5) ķīmiskās apstrādes procesā, pievienojot koksam, ko izmanto par kurināmo; 

6) divējādi, izņemot šā likuma 5.panta ceturtajā daļā noteikto gadījumu. 

(2) Par šā panta pirmās daļas 2. un 3.punktā minēto privāto atpūtu un izklaidi uzskatāmi gadījumi, kad gaisakuģa vai kuģa īpašnieks vai arī cita fiziskā vai juridiskā persona, kas gaisakuģi vai kuģi īrē vai lieto ar citu pamatojumu, neizmanto gaisakuģi vai kuģi komerciāliem mērķiem, it īpaši pasažieru vai preču pārvadāšanai vai pakalpojumu sniegšanai par maksu, vai valsts iestāžu vajadzībām. 

(3) Ja šā panta pirmās daļas 2., 3., 4., 5. vai 6.punktā minētajos gadījumos izmanto dīzeļdegvielu, petroleju vai degvieleļļu, kuras kolorimetriskais indekss ir mazāks par 2,0 un kinemātiskā viskozitāte 50°C ir mazāka par 25 cSt, vai šo naftas produktu aizstājējproduktus un komponentus, tad attiecīgos naftas produktus atbrīvo no nodokļa, ja tie ir iezīmēti (marķēti) saskaņā ar šā likuma 28.pantu. Ja dīzeļdegvielu, petroleju vai degvieleļļu, kuras kolorimetriskais indekss ir mazāks par 2,0 un kinemātiskā viskozitāte 50° C ir mazāka par 25 cSt, vai šo naftas produktu aizstājējproduktus un komponentus izmanto starptautiskajiem pārvadājumiem (arī starp dalībvalstīm) saskaņā ar šā panta pirmās daļas 2. un 3.punktu, kā arī ja reaktīvo degvielu izmanto saskaņā ar šā panta pirmās daļas 2.punktu, minētie naftas produkti var nebūt iezīmēti (marķēti). 

(4) Ministru kabineta noteiktajā kārtībā no nodokļa atbrīvo naftas produktus (degvielu), kas nodrošina Latvijas Republikā no citas dalībvalsts iebraucoša transportlīdzekļa un tajā uzstādīto iekārtu darbību un uzturēšanu. 

(5) Ministru kabineta noteiktajā kārtībā no nodokļa ir atbrīvota dīzeļdegviela (gāzeļļa) un dīzeļdegviela (gāzeļļa), kurai saskaņā ar šā likuma nosacījumiem ir pievienota rapšu sēklu eļļa vai no rapšu sēklu eļļas iegūta biodīzeļdegviela un kuru lauksaimniecības produkcijas ražotājs izmanto lauksaimniecības zemes apstrādei, kā arī tādas meža vai purva zemes apstrādei, kur kultivē dzērvenes vai mellenes, ja ir ievēroti šīs daļas 1., 3., 4., 5. un 6.punktā minētie nosacījumi, kā arī izpildīts vismaz viens no šīs daļas 2.punktā minētajiem nosacījumiem: 

1) lauksaimniecības produkcijas ražotājs veic saimniecisko darbību un ir reģistrējies kā nodokļu maksātājs; 

2) lauksaimniecības produkcijas ražotājs attiecīgi apstrādā: 

a) lauksaimniecībā izmantojamo zemi, kas ir deklarēta vienotā platību maksājuma saņemšanai saskaņā ar normatīvajiem aktiem par valsts un Eiropas Savienības atbalsta piešķiršanu lauksaimniecībai tiešā atbalsta shēmas ietvaros un patstāvīgām pļavām, ganībām vai aramzemē sētiem ilggadīgajiem zālājiem, ja ir nodrošināts normatīvajos aktos noteiktais minimālais liellopu blīvums uz vienu atbalstam deklarēto hektāru, 

b) meža vai purva zemi, kur kultivē dzērvenes vai mellenes un kura ir lauksaimniecības produkcijas ražotāja īpašumā vai lietošanā; 

3) vienā saimnieciskajā gadā (no kārtējā gada 1.jūlija līdz nākamā gada 30.jūnijam) (turpmāk — saimnieciskais gads) rēķina 100 litru šīs daļas ievaddaļā minētās degvielas par katru šīs daļas 2.punktā minēto lauksaimniecības produkcijas ražotāja atbalstam deklarēto lauksaimniecībā izmantojamās zemes hektāru, kā arī tādas meža vai purva zemes hektāru, kur kultivē dzērvenes vai mellenes; 

4) šīs daļas ievaddaļā minētā degviela iegādāta attiecīgajā saimnieciskajā gadā no komersanta, kuram ir: 

a) šā likuma 2.panta sestās daļas 1.punktā minētā speciālā atļauja (licence) apstiprināta noliktavas turētāja darbībai ar naftas produktiem, 

b) šā likuma 2.panta sestās daļas 4. vai 5.punktā minētā speciālā atļauja (licence) darbībai ar naftas produktiem, —no attiecīgajā speciālajā atļaujā (licencē) norādītās šim mērķim deklarētās konkrētās degvielas tvertnes; 

5) komersants, kuram ir šā likuma 2.panta sestās daļas 1. vai 4.punktā minētā speciālā atļauja (licence) darbībai ar naftas produktiem, noformētajos attaisnojuma dokumentos darījumiem vai darbībām ar degvielu (degvielas attaisnojuma dokumentos) un komersants, kuram ir šā likuma 2.panta sestās daļas 5.punktā minētā speciālā atļauja (licence) darbībai ar naftas produktiem, kases aparāta čekos atsevišķi norāda summu samaksai. Summu samaksai aprēķina no darījuma novērtējuma naudā kopā ar nodokļiem, atskaitot par darījumu aprēķināto akcīzes nodokļa summu; 

6) šīs daļas ievaddaļā minētā degviela iegādāta, izmantojot kādu no šādiem norēķinu veidiem: 

a) naudas līdzekļi pārskaitīti no lauksaimniecības produkcijas ražotāja konta kredītiestādē uz degvielas pārdevēja kontu kredītiestādē (bezskaidras naudas norēķins), 

b) lauksaimniecības produkcijas ražotājs izmantojis maksājuma kartes (kredītkartes, debetkartes un citas tamlīdzīgas kartes), kuras uzskata par maksāšanas līdzekli saskaņā ar Kredītiestāžu likumu un kuras pieder lauksaimniecības produkcijas ražotājam, 

c) izdarītas skaidras naudas iemaksas degvielas pārdevēja kontā kredītiestādē, ja norēķinus veic lauksaimniecības produkcijas ražotājs — fiziskā persona. 

(6) Šā panta piektās daļas ievaddaļā minēto degvielu ir tiesīgs piegādāt vai realizēt komersants, kuram ir: 

1) šā likuma 2.panta sestās daļas 1.punktā minētā speciālā atļauja (licence) apstiprināta noliktavas turētāja darbībai ar naftas produktiem, — tikai šā panta piektajā daļā minētajiem lauksaimniecības produkcijas ražotājiem vai komersantam, kuram ir šā likuma 2.panta sestās daļas 4. vai 5.punktā minētā speciālā atļauja (licence) darbībai ar naftas produktiem, — uz attiecīgajā speciālajā atļaujā (licencē) norādīto šim mērķim deklarēto konkrēto degvielas tvertni; 

2) šā likuma 2.panta sestās daļas 4. vai 5.punktā minētā speciālā atļauja (licence) darbībai ar naftas produktiem, ja minētā degviela ir iegādāta no komersanta, kuram ir šā likuma 2.panta sestās daļas 1.punktā minētā speciālā atļauja (licence) apstiprināta noliktavas turētāja darbībai ar naftas produktiem, un tā tiek piegādāta vai realizēta no attiecīgajā speciālajā atļaujā (licencē) norādītās šim mērķim deklarētās konkrētās degvielas tvertnes tikai šā panta piektajā daļā minētajiem lauksaimniecības produkcijas ražotājiem. 

(61) Ja Lauku atbalsta dienests pārbaudē konstatē, ka attiecīgajā saimnieciskajā gadā starpība starp lauksaimniecības produkcijas ražotāja atbalstam deklarēto platību un atbalstam apstiprināto platību vai attiecīgi — atbrīvojumam pieteikto meža vai purva zemes platību un platību, kur kultivē dzērvenes vai mellenes, pārsniedz 10 procentus, tas par neatbilstošo platību un nepamatoti aprēķināto šā panta piektās daļas ievaddaļā minētās degvielas iegādes daudzumu informē Valsts ieņēmumu dienestu. Ar nodokli Ministru kabineta noteiktajā kārtībā apliek uz nepamatota aprēķina pamata iegādāto šā panta piektās daļas ievaddaļā minētās degvielas daudzumu, un nodokli šajā gadījumā samaksā attiecīgais lauksaimniecības produkcijas ražotājs. 

(62) Ministru kabinets izdod noteikumus par akcīzes nodokļa atbrīvojuma piemērošanu šā panta piektās daļas ievaddaļā minētajai degvielai, nosakot: 

1) maksimālo lauksaimniecībā izmantojamās zemes platību hektāros, kā arī meža vai purva zemes platību hektāros, kur kultivē dzērvenes vai mellenes un kuras apstrādei no nodokļa ir atbrīvota šā panta piektās daļas ievaddaļā minētā degviela, un kārtību, kādā nodokļa atbrīvojuma aprēķinam samazina zemes platību, ja tā pārsniedz Ministru kabineta noteikto maksimālo zemes platību hektāros; 

2) kārtību, kādā samazina aprēķināto šā panta piektajā daļā minētās degvielas iegādes daudzumu gadījumā, kad nodokļa atbrīvojuma aprēķinam samazina zemes platību, ja tā pārsniedz Ministru kabineta noteikto maksimālo zemes platību hektāros; 

3) šā panta piektajā daļā minētās degvielas piegādes un realizācijas nosacījumus; 

4) kārtību, kādā šā panta piektās daļas 4.punktā minētās personas sniedz informāciju un nodrošina tās aktualizāciju Lauku atbalsta dienesta vienotajā datubāzē par konkrētajam lauksaimniecības produkcijas ražotājam izsniegto šā panta piektās daļas ievaddaļā minēto degvielu, kurai piemēro nodokļa atbrīvojumu, un tās daudzumiem; 

5) kārtību, kādā Lauku atbalsta dienests veic lauksaimniecībā izmantojamās zemes pārbaudi, kā arī tādas meža vai purva zemes pārbaudi, kur kultivē dzērvenes vai mellenes. 

(7) (Izslēgta ar 12.06.2009. likumu.) 

(8) (Izslēgta ar 20.12.2004. likumu.) 

(9) Ar nodokli neapliek naftas produktus (degvielu), kas nodrošina tāda konkrēta komerciāla mehāniskā transportlīdzekļa darbību, kurš iebrauc Latvijas Republikas teritorijā no ārvalsts, kas nav dalībvalsts, no šā likuma 2.panta 3.1 daļā minētajām teritorijām, no Ālandu salām vai Normandijas salām, un kas ir atbrīvoti no muitas nodokļa saskaņā ar Padomes 1983.gada 28.marta regulu (EEK) Nr. 918/83, ar kuru izveido Kopienas sistēmu atbrīvojumiem no muitas nodokļiem (turpmāk — Regula Nr. 918/83).

(Ar grozījumiem, kas izdarīti ar 18.03.2004., 20.12.2004., 19.12.2006., 14.11.2008., 12.06.2009., 01.12.2009. un 22.04.2010. likumu, kas stājas spēkā 01.05.2010. Piektās un sestās daļas jaunā redakcija, kā arī 6.1 un 6.2 daļa stājas spēkā 01.07.2010. Sk. Pārejas noteikumu 44.punktu)

19.pants. Nodokļa atbrīvojumi bezalkoholiskajiem dzērieniem un kafijai 

(1) No nodokļa ir atbrīvota kafija, kuru izmanto kafijas kvalitātes noteikšanai, kā arī bezalkoholiskie dzērieni: 

1) kurus izmanto bezalkoholisko dzērienu kvalitātes noteikšanai; 

2) kurus izgatavojusi fiziskā persona savam patēriņam ar nosacījumu, ka tie netiek realizēti; 

3) kuri ir nefasēti un izgatavoti sabiedriskās ēdināšanas uzņēmumā patērēšanai šajā uzņēmumā. 

(2) No nodokļa ir atbrīvoti bezalkoholiskie dzērieni un kafija, ko izmanto citu pārtikas preču (arī alkoholisko dzērienu) ražošanā. 

(3) No nodokļa ir atbrīvoti bezalkoholiskie dzērieni un kafija, kuru iznīcina pilnvarotas Valsts ieņēmumu dienesta amatpersonas klātbūtnē.

(Ar grozījumiem, kas izdarīti ar 08.11.2007. likumu, kas stājas spēkā 01.01.2008.)

20.pants. Nodokļa atbrīvojumi un atvieglojumi diplomātiem un starptautiskām organizācijām 

(1) Ievērojot šā panta otrās un trešās daļas nosacījumus, no nodokļa ir atbrīvotas akcīzes preces, kas tiek piegādātas: 

1) diplomātiskajām un konsulārajām pārstāvniecībām un starptautisko organizāciju pārstāvniecībām; 

2) diplomātisko un konsulāro pārstāvniecību diplomātiskajiem un konsulārajiem aģentiem, administratīvi tehniskajam personālam un šajā punktā minēto personu ģimenes locekļiem, ja šīs personas nav Latvijas pilsoņi vai pastāvīgie iedzīvotāji. Administratīvi tehniskā personāla darbiniekiem un šo darbinieku ģimenes locekļiem — par pirmajos četros mēnešos piegādātajām precēm, sākot no dienas, kad Ārlietu ministrija ir saņēmusi paziņojumu par attiecīgās personas ierašanos Latvijas Republikā; 

3) starptautisko organizāciju pārstāvniecību darbiniekiem, kuriem Latvijas Republikas teritorijā ir diplomātiskais statuss, 

ja šīs personas nav Latvijas pilsoņi vai pastāvīgie iedzīvotāji; 

4) Eiropas Kopienas institūcijām saskaņā ar 1965.gada 8.aprīļa Protokolu par Eiropas Kopienas privilēģijām un imunitātēm (Kopienas dibināšanas līguma E protokols); 

5) Ziemeļatlantijas līguma bruņotajiem spēkiem, izņemot dalībvalsti, kurā iekasē nodokli, — šo bruņoto spēku patēriņam, kā arī civilpersonālam, kas šos bruņotos spēkus pavada, vai šo bruņoto spēku virtuves vai ēdnīcu vajadzībām; 

6) patēriņam saskaņā ar līgumiem, kas noslēgti ar ārvalstīm, kuras nav dalībvalstis, vai starptautiskām organizācijām, ja vien attiecībā uz atbrīvojumu no pievienotās vērtības nodokļa šāds līgums ir atļauts vai apstiprināts; 

7) Apvienotās Karalistes bruņotajiem spēkiem, kas izvietoti Kiprā saskaņā ar Kipras Republikas izveides 1960.gada 16.augusta līgumu, — šo bruņoto spēku patēriņam, kā arī civilpersonālam, kas šos bruņotos spēkus pavada, vai šo bruņoto spēku virtuves vai ēdnīcu vajadzībām. 

(2) Šā panta pirmajā daļā minētajiem subjektiem Latvijas Republikā ir atļauts saņemt akcīzes preces no: 

1) citām dalībvalstīm, piemērojot tām atlikto nodokļa maksāšanu, ar nosacījumu, ka akcīzes preču nosūtītājs izmanto: 

a) šā likuma 25.panta devītajā daļā minētos dokumentus, izņemot šā panta pirmās daļas 5.punktā minēto gadījumu, 

b) dokumentu, kas noteikts Komisijas 1996.gada 10.janvāra regulā (EK) Nr. 31/96 par akcīzes nodokļa atbrīvojuma sertifikātu (turpmāk — Komisijas regula Nr. 31/96) un kas apliecina, ka minētās akcīzes preces ir atbrīvotas no nodokļa. Ministru kabinets nosaka kārtību, kādā apstiprina Komisijas regulā Nr. 31/96 noteikto dokumentu, un kārtību, kādā piešķir vai atsauc tiesības lietot šo dokumentu bez apstiprināšanas; 

2) akcīzes preču noliktavām Latvijas Republikā, ievērojot šādus nosacījumus: 

a) akcīzes preču nosūtītājs izmanto dokumentu, kas noteikts Komisijas regulā Nr. 31/96 un kas apliecina, ka minētās akcīzes preces ir atbrīvotas no nodokļa, 

b) akcīzes preču nosūtītājs noformē attaisnojuma dokumentu atbilstoši normatīvajiem aktiem par akcīzes preču apriti, 

c) par akcīzes preču iegādi tiek veikti bezskaidras naudas norēķini, 

d) maksimālā degvielas iegāde bez nodokļa ir 250 litri mēnesī uz katru transportlīdzekli, kas reģistrēts Latvijas Republikā uz šā panta pirmās daļas 1., 2., 3., 4. un 6.punktā minēto subjektu vārda. 

(3) Šā panta pirmajā daļā minētajiem subjektiem citās dalībvalstīs ir atļauts saņemt akcīzes preces no Latvijas Republikas, piemērojot tām atlikto nodokļa maksāšanu saskaņā ar šā likuma 25.pantu. 

(4) Ja šā panta pirmajā daļā minētie subjekti, kas atrodas Latvijas Republikā, iegādājas akcīzes preces Latvijas Republikā, nodokli atmaksā Ministru kabineta noteiktajā kārtībā. Par šā likuma 14.panta pirmās daļas 1.punktā minēto produktu, kas saskaņā ar normatīvajiem aktiem par benzīna un dīzeļdegvielas atbilstības novērtēšanu atbilst 95.markas benzīnam, atmaksājamo nodokli aprēķina pēc šā likuma 14.panta trešās daļas 1.punktā norādītās nodokļa likmes. Par šā likuma 14.panta pirmās daļas 4.punktā un ceturtās daļas 1.punktā minēto produktu atmaksājamo nodokli aprēķina pēc šā likuma 14.panta ceturtās daļas 1.punktā norādītās nodokļa likmes. Nodokli par degvielu atmaksā maksimāli par 250 litriem mēnesī uz katru transportlīdzekli, kas reģistrēts Latvijas Republikā uz šā panta pirmās daļas 1., 2., 3., 4. un 6.punktā minēto subjektu vārda. 

(5) No nodokļa ir atbrīvotas akcīzes preces, kas šā panta pirmajā daļā minēto subjektu vajadzībām tiek ievestas Latvijas Republikā laišanai brīvā apgrozībā saskaņā ar normatīvajiem aktiem muitas jomā no ārvalsts, kura nav dalībvalsts, vai no šā likuma 2.panta 3.1 daļā minētās teritorijas, ievērojot šādus nosacījumus: 

1) akcīzes preču nosūtītājs izmanto dokumentu, kas noteikts Komisijas regulā Nr. 31/96 un kas apliecina, ka minētās akcīzes preces ir atbrīvotas no nodokļa; 

2) par akcīzes preču iegādi tiek veikti bezskaidras naudas norēķini; 

3) maksimālā degvielas iegāde bez nodokļa ir 250 litri mēnesī uz katru transportlīdzekli, kas reģistrēts Latvijas Republikā uz šā panta pirmās daļas 1., 2., 3., 4. un 6.punktā minēto subjektu vārda.

(Ar grozījumiem, kas izdarīti ar 20.12.2004., 14.11.2008., 12.06.2009. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

21.pants. Citi atbrīvojumi 

(1) No nodokļa ir atbrīvotas akcīzes preces, kas zudušas nepārvaramas varas dēļ, ja ir pierādījumi, kas apstiprināti ar atbilstošiem attiecīgo valsts uzraudzības un kontroles iestāžu izsniegtajiem dokumentiem par to, ka konkrētais iztrūkums nav radies nodokļa maksātāja vainas dēļ. 

(2) No nodokļa ir atbrīvotas akcīzes preces, kas zudušas ražošanas, apstrādes, pārstrādes, uzglabāšanas, fasēšanas, pārvietošanas vai naftas produktu sajaukšanas laikā, kad piemērota atliktā nodokļa maksāšana saskaņā ar Ministru kabineta apstiprinātajām normām. 

(21) No nodokļa Latvijas Republikā tiek atbrīvotas akcīzes preces, kas ir zudušas citās dalībvalstīs (pārvietojot akcīzes preces uz citām dalībvalstīm saskaņā ar šā likuma 25.pantu), ņemot vērā šā likuma 25.panta astotajā daļā minētajos dokumentos uzrādīto un attiecīgās dalībvalsts kompetento iestāžu apstiprināto informāciju par zudumiem. Apstiprināts noliktavas turētājs vai reģistrēts nosūtītājs, kas nosūtījis akcīzes preces, maksā akcīzes nodokli par zudumiem, ņemot vērā zudumu apjomu un citus saņēmēja dalībvalsts nosacījumus. Akcīzes nodokli maksā tās dalībvalsts budžetā, kurā zudumi konstatēti, pēc šīs dalībvalsts akcīzes nodokļa likmēm un citiem nosacījumiem. Pēc attiecīgās dalībvalsts nodokļu administrācijas pieprasījuma Valsts ieņēmumu dienests kontrolē šā akcīzes nodokļa iekasēšanu un pārskaitīšanu tās dalībvalsts budžetā, kurā zudumi konstatēti. 

(3) Ministru kabineta noteiktajā kārtībā no nodokļa atbrīvo akcīzes preces, kuras fiziskā persona ieved savam patēriņam Latvijas Republikā no citām dalībvalstīm. 

(4) No nodokļa atbrīvo akcīzes preces, kuras ir fiziskās personas personīgajā bagāžā, kas par tādu uzskatāma likuma “Par pievienotās vērtības nodokli” izpratnē (turpmāk — personīgā bagāža), un kuras šī persona ieved no ārvalsts, kas nav dalībvalsts, no teritorijām, kuras minētas šā likuma 2.panta 3.1 daļā, nepārsniedzot šādus daudzumus, ar nosacījumu, ka šāda preču ievešana nav komerciāla: 

1) tabakas izstrādājumus, ja fiziskā persona ceļo ar gaisakuģi: 

a) 200 cigaretes, 

b) 100 cigarillas, 

c) 50 cigāri, 

d) 250 g smēķējamās tabakas, 

e) šā panta ceturtās daļas 1.punkta “a”, “b”, “c” un “d” apakšpunktā minētie tabakas izstrādājumi jebkurā kombinācijā, ja procentu daļa, ko izmanto no individuāli noteiktajiem daudzumiem, kopā nepārsniedz 100 procentus. Katrs šā panta ceturtās daļas 1.punkta “a”, “b”, “c” un “d” apakšpunktā norādītais daudzums atsevišķi veido 100 procentus no attiecīgajā apakšpunktā norādītā tabakas izstrādājuma daudzuma; 

11) tabakas izstrādājumus, ja fiziskā persona neceļo ar gaisakuģi: 

a) 40 cigaretes, 

b) 20 cigarillas, 

c) 10 cigāri, 

d) 50 g smēķējamās tabakas, 

e) šā panta ceturtās daļas 1.1 punkta “a”, “b”, “c” un “d” apakšpunktā minētie tabakas izstrādājumi jebkurā kombinācijā, ja procentu daļa, ko izmanto no individuāli noteiktajiem daudzumiem, kopā nepārsniedz 100 procentus. Katrs šā panta ceturtās daļas 1.1 punkta “a”, “b”, “c” un “d” apakšpunktā norādītais daudzums atsevišķi veido 100 procentus no attiecīgajā apakšpunktā norādītā tabakas izstrādājuma daudzuma; 

2) alkoholiskos dzērienus: 

a) viens litrs alkoholiskā dzēriena ar spirta saturu virs 22 tilpumprocentiem vai nedenaturēta etilspirta ar spirta saturu 80 procenti vai vairāk, 

b) divi litri alkoholiskā dzēriena ar spirta saturu līdz 22 tilpumprocentiem, izņemot negāzēto vīnu un alu, 

c) šā panta ceturtās daļas 2.punkta “a” un “b” apakšpunktā minētie alkoholiskie dzērieni jebkurā kombinācijā, ja procentu daļa, ko izmanto no individuāli noteiktajiem daudzumiem, kopā nepārsniedz 100 procentus. Katrs šā panta ceturtās daļas 2.punkta “a” un “b” apakšpunktā norādītais daudzums atsevišķi veido 100 procentus no attiecīgajā apakšpunktā norādītā alkoholiskā dzēriena daudzuma, 

d) četri litri negāzētā vīna un 16 litri alus; 

3) bezalkoholiskos dzērienus un kafiju, ievērojot likumā “Par pievienotās vērtības nodokli” noteiktos nosacījumus un ierobežojumus preču vērtībai; 

4) degvielu, kas atrodas: 

a) transportlīdzekļa degvielas standarttvertnē, 

b) degvielas pārvietojamās tvertnēs — ne vairāk kā 10 litru vienam transportlīdzeklim. 

(41) Degvielai, kas minēti šā panta ceturtajā daļā, piemērojami Regulas Nr. 918/83 XXVII sadaļas noteikumi. 

(42) Šā panta ceturtās daļas 1., 1.1 un 2.punktā paredzētos nodokļa atbrīvojumus piemēro fiziskajai personai, kas ir sasniegusi 18 gadu vecumu. 

(43) Akcīzes preču ievešanu neuzskata par komerciālu šā panta ceturtās daļas izpratnē, ja tā atbilst šādiem nosacījumiem: 

1) tā nenotiek regulāri (ne biežāk kā vienu reizi dienā); 

2) akcīzes preces paredzētas fiziskās personas personīgai vai ģimenes lietošanai. 

(44) Šā panta 4.3 daļas izpratnē akcīzes preču ievešanu neuzskata par komerciālu, ja akcīzes preces ieved tādā daudzumā un vērtībā, kas neliecina, ka tās būtu ievestas komerciāliem nolūkiem. 

(5) No nodokļa atbrīvo akcīzes preces, kuras fiziskā persona no ārvalsts, kas nav dalībvalsts, no teritorijām, kuras minētas šā likuma 2.panta 3.1 daļā, nosūta pa pastu fiziskajai personai Latvijas Republikā un kuras ir atbrīvotas no muitas nodokļa saskaņā ar Regulu Nr. 918/83. 

(6) No nodokļa atbrīvo akcīzes preces (izņemot naftas produktus), kuras piegādā kuģiem un gaisakuģiem, kas veic starptautiskus pārvadājumus (arī starp dalībvalstīm), ar nosacījumu, ka šīs preces tiek realizētas (arī gadījumos, kad preču vērtība tiek iekļauta biļetes cenā) uz attiecīgā kuģa vai gaisakuģa mazumtirdzniecībā patērēšanai uz vietas (izņemot realizēšanu mazumtirdzniecībā promnešanai) vai tiek izmantotas kuģa apkalpes apgādei. Šajā gadījumā konkrētā kuģa vai gaisakuģa kapteinis piegādātājam — nodokļa maksātājam rakstveidā apliecina, ka saņemtās akcīzes preces (norādot produkta veidu, nosaukumu, daudzumu un akcīzes preču izmantošanas mērķi) netiks izmantotas citādi. 

(7) No nodokļa atbrīvo akcīzes preces, kuras ir lietiskais pierādījums vai arestētā manta kriminālprocesā, izņemtā manta administratīvo pārkāpumu lietā vai valstij piekritīgā manta, ja minētās akcīzes preces iznīcina, taču minēto akcīzes preču iznīcināšana neatbrīvo no atbildības personu, uz kuru attiecas šā likuma XI nodaļā noteiktā atbildība.

(Ar grozījumiem, kas izdarīti ar 20.12.2004., 14.04.2005., 19.12.2006., 14.11.2008., 24.09.2009. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

VI nodaļa 
Nodokļa aprēķināšana un maksāšana
22.pants. Nodokļa aprēķināšana 

(1) Nodokli akcīzes precēm aprēķina pēc šā likuma 12., 13., 14., 15. un 15.1pantā noteiktajām likmēm. 

(2) Aprēķinot nodokli, šā likuma 12.panta pirmās daļas 5.punktā minēto alkoholisko dzērienu daudzums litros Ministru kabineta paredzētajā kārtībā nosakāms atbilstoši to daudzumam 20°C. 

(3) Cigaretēm nodokli aprēķina, summējot lielumus, kas iegūti, piemērojot šā likuma 13.panta pirmās daļas 2.punkta "a" un "b" apakšpunktā noteiktās nodokļa likmes. 

(4) Ja nav zināma cigarešu maksimālā mazumtirdzniecības cena, nodokli 32.pantā noteiktajos gadījumos vai citos šajā likumā noteiktajos gadījumos aprēķina, summējot lielumus, kas iegūti, piemērojot šā likuma 13.panta pirmās daļas 2.punkta "a" un "b" apakšpunktā noteiktās nodokļa likmes, un nodokļa aprēķināšanai izmanto vienu no šādām cenām: 

1) akcīzes nodokļa marku saņēmēju iepriekšējā kalendāra mēnesī visbiežāk noteikto maksimālo mazumtirdzniecības cenu, bet ne mazāku par vispieprasītāko mazumtirdzniecības cenu iepriekšējā kalendāra gadā, ja nodokli maksā akcīzes nodokļa marku saņēmējs; 

2) cigarešu faktisko pārdošanas cenu, bet ne mazāku par vispieprasītāko mazumtirdzniecības cenu iepriekšējā kalendāra gadā, ja nodokli maksā cita persona, nevis akcīzes nodokļa marku saņēmējs; 

3) vispieprasītāko mazumtirdzniecības cenu iepriekšējā kalendāra gadā, ja nevar noteikt šīs daļas 1. vai 2.punktā minēto cenu vai ja persona saskaņā ar šā likuma 26.pantu Latvijas Republikā no citas dalībvalsts ieved vai saņem cigaretes personīgam patēriņam. 

(41) Līdz jaunas vispieprasītākās mazumtirdzniecības cenas noteikšanai saskaņā ar šā likuma 30.pantu šā panta ceturtajā daļā minētajos gadījumos piemēro iepriekš noteikto vispieprasītāko mazumtirdzniecības cenu. 

(5) Aprēķinot nodokli, šā likuma 14.panta pirmās daļas 1., 2., 3., 4. un 6.punktā minēto naftas produktu daudzums litros Ministru kabineta paredzētajā kārtībā nosakāms atbilstoši to daudzumam 15°C. 

(6) Nodokli dabasgāzei aprēķina Ministru kabineta noteiktajā kārtībā.

(Ar grozījumiem, kas izdarīti ar 10.11.2005., 19.12.2006., 14.11.2008., 01.12.2009. un 22.04.2010. likumu, kas stājas spēkā 01.05.2010. Grozījumi pirmajā daļā un sestā daļa stājas spēkā 01.07.2010. Sk. Pārejas noteikumu 42. un 43.punktu)

23.pants. Nodokļa maksāšana 

(1) Apstiprinātam noliktavas turētājam un reģistrētam saņēmējam nodokļa taksācijas periods ir viens kalendāra mēnesis. 

(2) Importētājs aprēķināto nodokli par akcīzes precēm, kuras piesaka muitas procedūrai — laišana brīvā apgrozībā —, samaksā valsts budžetā pirms muitas procedūras pieteikšanas muitas iestādē. Fiziskā persona, kura ieved akcīzes preces personīgajā bagāžā, kas pārsniedz šā likuma 21.pantā noteikto daudzumu vai vērtību, nodokli maksā pirms akcīzes preču laišanas brīvā apgrozībā. 

(3) Reģistrēts nosūtītājs aprēķināto nodokli par akcīzes precēm, kuras piesaka muitas procedūrai — laišana brīvā apgrozībā — un kurām piemēro atlikto nodokļa maksāšanu saskaņā ar šā likuma 25.panta nosacījumiem, samaksā valsts budžetā saskaņā ar šā likuma 25.panta trešās daļas nosacījumiem. 

(4) Apstiprināts noliktavas turētājs taksācijas periodā aprēķināto nodokli par akcīzes precēm, kuras taksācijas periodā izvestas no akcīzes preču noliktavas, samaksā valsts budžetā 15 dienu laikā pēc taksācijas perioda beigām, izņemot par tām akcīzes precēm aprēķināto nodokli, kurām piemēro atlikto nodokļa maksāšanu saskaņā ar šā likuma 25.panta nosacījumiem. 

(5) Reģistrēts saņēmējs aprēķināto nodokli par akcīzes precēm, kuras tas saņem taksācijas periodā, samaksā valsts budžetā 15 dienu laikā pēc taksācijas perioda beigām. 

(6) Īslaicīgi reģistrēts saņēmējs aprēķināto nodokli par akcīzes precēm, kuras tas saņem, samaksā valsts budžetā ne vēlāk kā nākamo piecu darbdienu laikā pēc attiecīgo akcīzes preču saņemšanas. 

(7) Fiziskā vai juridiskā persona, kas Latvijas Republikā no citas dalībvalsts ieved vai saņem akcīzes preces, kuras jau laistas brīvā apgrozībā vai nodotas patēriņam citā dalībvalstī, aprēķināto nodokli samaksā valsts budžetā ne vēlāk kā nākamo piecu darbdienu laikā pēc akcīzes preču ievešanas vai saņemšanas Latvijas Republikā vai pirms attiecīgo akcīzes preču nosūtīšanas no citas dalībvalsts, izņemot šā likuma 21.panta trešajā daļā minēto gadījumu. Ja attiecīgā persona nodokli samaksā pirms attiecīgo akcīzes preču nosūtīšanas no citas dalībvalsts, tā iesniedz Valsts ieņēmumu dienestam nodokļa samaksu apliecinošu dokumentu. 

(8) Apstiprināts noliktavas turētājs nodokli par taksācijas periodā konstatēto akcīzes preču iztrūkumu (piemēram, izlaupījumu, zaudējumu, zudumu, izņemot šā likuma 21.panta pirmajā, otrajā un 2.1 daļā minēto iztrūkumu), kas radies akcīzes preču noliktavā vai pārvietojot attiecīgās akcīzes preces saskaņā ar šā likuma 25.pantu, samaksā valsts budžetā 15 dienu laikā pēc taksācijas perioda beigām. 

(9) Reģistrēts nosūtītājs nodokli par Latvijas Republikā konstatēto akcīzes preču iztrūkumu (piemēram, izlaupījumu, zaudējumu, zudumu, izņemot šā likuma 21.panta pirmajā, otrajā un 2.1 daļā minēto iztrūkumu), kas radies, pārvietojot attiecīgās akcīzes preces saskaņā ar šā likuma 25.pantu, samaksā valsts budžetā šā likuma 25.panta trešās daļas 1.punktā noteiktajā termiņā. 

(10) Citas dalībvalsts apstiprināts noliktavas turētājs un reģistrēts nosūtītājs, kas Latvijas Republikā ieved akcīzes preces saskaņā ar šā likuma 25.pantu, par Latvijas Republikā konstatēto akcīzes preču iztrūkumu (piemēram, izlaupījumu, zaudējumu, zudumu, izņemot šā likuma 21.panta pirmajā, otrajā un 2.1 daļā minēto iztrūkumu), kas radies, pārvietojot attiecīgās akcīzes preces uz Latvijas Republiku vai cauri Latvijas Republikas teritorijai, samaksā nodokli četru mēnešu laikā no attiecīgo akcīzes preču pārvietošanas sākuma. Valsts ieņēmumu dienests, sadarbojoties ar citu dalībvalstu kompetentajām iestādēm, nodrošina to, ka nodokļa maksājums tiek ieskaitīts Latvijas Republikas valsts budžetā. 

(11) Apstiprināts noliktavas turētājs nodokli par akcīzes precēm, kas taksācijas periodā patērētas akcīzes preču noliktavā (tajā skaitā prezentācijās, izstādēs, degustācijās, izņemot akcīzes preču ražošanu), samaksā valsts budžetā 15 dienu laikā pēc taksācijas perioda beigām. 

(12) Persona, kas ieved bezalkoholiskos dzērienus vai kafiju Latvijas Republikā, izņemot šā likuma 21.panta trešajā daļā un ceturtās daļas 3.punktā minēto gadījumu vai gadījumu, kad piemēro atlikto nodokļa maksāšanu saskaņā ar šā likuma 25.panta nosacījumiem, samaksā nodokli valsts budžetā: 

1) saskaņā ar šā panta otro daļu, ja bezalkoholiskos dzērienus vai kafiju ieved Latvijas Republikā no ārvalsts, kas nav dalībvalsts, vai no teritorijas, kura ir minēta šā likuma 2.panta 3.1 daļā; 

2) saskaņā ar šā panta septīto daļu, ja bezalkoholiskos dzērienus vai kafiju ieved Latvijas Republikā no dalībvalsts. 

(13) Nodokļa maksātājs par akcīzes precēm, kuras marķē ar akcīzes nodokļa markām, samaksā nodokli pirms akcīzes nodokļa marku saņemšanas atbilstoši šā likuma 27.panta sestajai daļai vai saskaņā ar šā panta otro, trešo, ceturto, piekto, sesto, septīto, astoto, devīto, vienpadsmito vai septiņpadsmito daļu. 

(14) Ja nodokļa maksātājs par akcīzes precēm, kuras marķē ar akcīzes nodokļa markām, nesamaksā nodokli saskaņā ar šā panta trīspadsmitās daļas nosacījumiem 180 dienu laikā no akcīzes nodokļa marku saņemšanas dienas, uzskatāms, ka akcīzes preces ir laistas brīvā apgrozībā vai nodotas patēriņam Latvijas Republikā un nodokli par attiecīgajām akcīzes precēm atbilstoši saņemtajām akcīzes nodokļa markām maksā nodokļa maksātājs, kurš akcīzes nodokļa markas ir saņēmis. Importētājs un īslaicīgi reģistrēts saņēmējs, kas saņēmis akcīzes nodokļa markas, nodokli samaksā ne vēlāk kā piecu darbdienu laikā pēc iepriekš minēto nosacījumu iestāšanās dienas. Nodokli nemaksā par tām akcīzes precēm, par kurām nodokļa maksātājs atdod atpakaļ akcīzes nodokļa markas saskaņā ar šā likuma 27.pantu. 

(15) Ja nodoklis samaksāts saskaņā ar šā panta četrpadsmito daļu atbilstoši saņemtajām akcīzes nodokļa markām, nodokļa maksātājs šā panta trīspadsmitajā daļā noteiktajā gadījumā vairs nemaksā saskaņā ar šā panta četrpadsmito daļu samaksāto nodokli. 

(16) Nodokli par eļļas atkritumiem, kuri ietilpst Kombinētās nomenklatūras 2710.preču pozīcijā, samaksā saskaņā ar šā panta otro, trešo, ceturto, piekto, sesto, septīto, astoto, devīto, desmito vai vienpadsmito daļu. 

(17) Persona, kurai izsniegtā speciālā atļauja (licence) apstiprināta noliktavas turētāja darbībai, reģistrēta nosūtītāja vai reģistrēta saņēmēja darbībai ir zaudējusi spēku vai anulēta, par attiecīgajiem akcīzes preču atlikumiem, izmantojot nodrošinājumu, samaksā nodokli valsts budžetā vai piemēro nodokļa atbrīvojumu 45 dienu laikā pēc tam, kad attiecīgā speciālā atļauja (licence) ir zaudējusi spēku vai atbilstoši normatīvajiem aktiem par akcīzes preču apriti ir stājies spēkā lēmums par attiecīgās speciālās atļaujas (licences) anulēšanu. Persona, kurai izsniegtā speciālā atļauja (licence) apstiprināta noliktavas turētāja darbībai ir zaudējusi spēku vai anulēta, ir tiesīga nesamaksāt nodokli noteiktajā termiņā, ja tā, izmantojot nodrošinājumu, atbilstoši normatīvajiem aktiem par akcīzes preču apriti saņemtajai atļaujai attiecīgos akcīzes preču atlikumus pārvieto uz citu akcīzes preču noliktavu Latvijas Republikā vai realizē citai akcīzes preču noliktavai Latvijas Republikā, vai izved uz valsti, kas nav dalībvalsts, vai uz teritoriju, kas ir minēta šā likuma 2.panta 3.1 daļā, vai iznīcina. 

(18) Persona, kas akcīzes precēm piemēro muitas režīmu vai muitas procedūru (izņemot laišanu brīvā apgrozībā) saskaņā ar normatīvajiem aktiem muitas jomā, samaksā nodokli, tiklīdz rodas muitas vai nodokļa parāds. 

(19) Apstiprināts noliktavas turētājs šā panta trīspadsmitajā daļā noteiktajā gadījumā vairs nemaksā nodokli par tām ar akcīzes nodokļa markām marķētām akcīzes precēm, par kurām tas nodokli samaksājis saskaņā ar šā panta ceturto daļu, ja konkrētās ar akcīzes nodokļa markām marķētās akcīzes preces ir atdotas atpakaļ attiecīgajā akcīzes preču noliktavā un to uzglabāšana, kā arī uzskaite ir nodrošināta atsevišķi no to akcīzes preču uzglabāšanas un uzskaites, kurām piemēro atlikto nodokļa maksāšanu. 

(20) Nodokļa par dabasgāzi taksācijas periods ir viens kalendāra mēnesis. Nodokli par dabasgāzi samaksā valsts budžetā 15 dienu laikā pēc taksācijas perioda beigām.

(01.12.2009. likuma redakcijā ar grozījumiem, kas izdarīti ar 22.04.2010. likumu, kas stājas spēkā 01.05.2010. Divdesmitā daļa stājas spēkā 01.07.2010. Sk. Pārejas noteikumu 43.punktu)

24.pants. Nodokļa deklarēšana 

(1) Nodokļa deklarāciju par taksācijas periodu apstiprināts noliktavas turētājs un reģistrēts saņēmējs iesniedz Valsts ieņēmumu dienestam 15 dienu laikā pēc attiecīgā taksācijas perioda beigām. Šā likuma 23.panta septītajā daļā minētajā gadījumā, kad nodokli samaksā pirms akcīzes preču nosūtīšanas no citas dalībvalsts, nodokļa deklarāciju iesniedz ne vēlāk kā piecu darbdienu laikā pēc akcīzes preču saņemšanas Latvijas Republikā. Nodokļa maksātāji nodokļa deklarāciju par dabasgāzi iesniedz Valsts ieņēmumu dienestam 15 dienu laikā pēc taksācijas perioda beigām. Citi nodokļa maksātāji nodokļa deklarāciju iesniedz ne vēlāk kā piecu darbdienu laikā pēc attiecīgā šajā likumā noteiktā nodokļa samaksas termiņa. Importētāji, kas nodokli samaksājuši saskaņā ar šā likuma 23.panta otro daļu, nodokļa deklarāciju neiesniedz. 

(11) Citas dalībvalsts apstiprināts noliktavas turētājs vai citas dalībvalsts reģistrēts nosūtītājs, kas maksā nodokli saskaņā ar šā likuma 23.panta desmito daļu, nodokļa deklarāciju neiesniedz. 

(2) Apstiprināts noliktavas turētājs iesniedz nodokļa deklarāciju par katru akcīzes preču noliktavu atsevišķi. 

(3) Nodokļa deklarāciju veidlapas un to aizpildīšanas kārtību apstiprina Ministru kabinets.

(Ar grozījumiem, kas izdarīti ar 14.04.2005., 19.12.2006., 01.12.2009. un 22.04.2010. likumu, kas stājas spēkā 01.05.2010.)

VII nodaļa 
Akcīzes preču pārvietošana

25.pants. Akcīzes preču pārvietošana, piemērojot atlikto nodokļa maksāšanu 

(1) Reģistrēts nosūtītājs atlikto nodokļa maksāšanu piemēro akcīzes precēm, kuras: 

1) pārvieto uz akcīzes preču noliktavu Latvijas Republikā; 

2) pārvieto uz akcīzes preču noliktavu citā dalībvalstī; 

3) piegādā reģistrētam saņēmējam vai īslaicīgi reģistrētam saņēmējam Latvijas Republikā vai citā dalībvalstī; 

4) piegādā šā likuma 20.pantā minētajām personām vai organizācijām citā dalībvalstī; 

5) pārvieto tālākai izvešanai no Latvijas Republikas uz ārvalsti, kas nav dalībvalsts, vai uz teritoriju, kas ir minēta šā likuma 2.panta 3.1 daļā. 

(2) Reģistrēts nosūtītājs, kas veic šā panta pirmajā daļā minētās darbības, nemaksā nodokli, ja, izmantojot šā panta devītajā daļā minēto elektronisko administratīvo dokumentu datorizētās sistēmas ietvaros, Valsts ieņēmumu dienestam tiek apliecināts vai iesniegti pierādījumi, ka akcīzes preces atbilst vienam no šādiem nosacījumiem: 

1) tās ir saņemtas akcīzes preču noliktavā Latvijas Republikā vai citā dalībvalstī; 

2) tās ir saņēmis reģistrēts saņēmējs vai īslaicīgi reģistrēts saņēmējs Latvijas Republikā vai citā dalībvalstī; 

3) tās ir saņēmušas šā likuma 20.pantā minētās organizācijas citās dalībvalstīs. Šajā gadījumā papildus šā panta devītajā daļā minētajam elektroniskajam administratīvajam dokumentam izmanto dokumentu, kas apliecina, ka minētās akcīzes preces ir atbrīvotas no nodokļa. Šis dokuments noteikts Komisijas regulā Nr. 31/96; 

4) tās ir izvestas no Latvijas Republikas uz ārvalsti, kas nav dalībvalsts, vai uz teritoriju, kas ir minēta šā likuma 2.panta 3.1 daļā. 

(3) Reģistrēts nosūtītājs samaksā nodokli atbilstoši šajā likumā noteiktajai nodokļa likmei, ja Valsts ieņēmumu dienests nav saņēmis apliecinājumu vai pierādījumus par šā panta otrajā daļā minēto nosacījumu izpildi šādā termiņā: 

1) 15 dienu laikā no pārvietošanas sākuma dienas — par akcīzes precēm, kas pārvietotas tikai Latvijas Republikā; 

2) četru kalendāra mēnešu laikā no pārvietošanas sākuma dienas — par akcīzes precēm, kas pārvietotas uz citām dalībvalstīm (arī caur citām dalībvalstīm izvestas uz ārvalsti, kas nav dalībvalsts, vai uz šā likuma 2.panta 3.1 daļā minēto teritoriju). 

(4) Apstiprināts noliktavas turētājs atlikto nodokļa maksāšanu piemēro akcīzes precēm, kuras: 

1) no akcīzes preču noliktavas Latvijas Republikā: 

a) pārvieto uz akcīzes preču noliktavu Latvijas Republikā, 

b) pārvieto uz akcīzes preču noliktavu citā dalībvalstī, 

c) piegādā reģistrētam saņēmējam vai īslaicīgi reģistrētam saņēmējam Latvijas Republikā vai citā dalībvalstī, 

d) piegādā šā likuma 20.pantā minētajām personām vai organizācijām citā dalībvalstī; 

2) izved no akcīzes preču noliktavas to tālākai izvešanai no Latvijas Republikas uz ārvalsti, kas nav dalībvalsts, vai uz teritoriju, kas minēta šā likuma 2.panta 3.1 daļā. 

(5) Apstiprināts noliktavas turētājs, kas veic šā panta ceturtajā daļā minētās darbības, nemaksā nodokli, ja, izmantojot šā panta devītajā daļā minēto elektronisko administratīvo dokumentu datorizētās sistēmas ietvaros, Valsts ieņēmumu dienestam tiek apliecināts vai iesniegti pierādījumi, ka akcīzes preces atbilst vienam no šādiem nosacījumiem: 

1) tās ir saņemtas akcīzes preču noliktavā Latvijas Republikā vai citā dalībvalstī; 

2) tās ir saņēmis reģistrēts saņēmējs vai īslaicīgi reģistrēts saņēmējs Latvijas Republikā vai citā dalībvalstī; 

3) tās ir saņēmušas šā likuma 20.pantā minētās organizācijas citās dalībvalstīs. Šajā gadījumā papildus šā panta devītajā daļā minētajam elektroniskajam administratīvajam dokumentam izmanto dokumentu, kas apliecina, ka minētās akcīzes preces ir atbrīvotas no nodokļa. Šis dokuments noteikts Komisijas regulā Nr. 31/96; 

4) tās ir izvestas no Latvijas Republikas uz ārvalsti, kas nav dalībvalsts, vai uz teritoriju, kas ir minēta šā likuma 2.panta 3.1 daļā. 

(6) Apstiprināts noliktavas turētājs samaksā nodokli atbilstoši šajā likumā noteiktajai nodokļa likmei, ja Valsts ieņēmumu dienests nav saņēmis apliecinājumu vai pierādījumus par šā panta piektajā daļā minēto nosacījumu izpildi šādā termiņā: 

1) 15 dienu laikā pēc taksācijas perioda beigām — par akcīzes precēm, kas pārvietotas tikai Latvijas Republikā; 

2) četru kalendāra mēnešu laikā no pārvietošanas sākuma dienas — par akcīzes precēm, kas pārvietotas uz citām dalībvalstīm (arī caur citām dalībvalstīm izvestas uz ārvalsti, kas nav dalībvalsts, vai uz teritoriju, kas ir minēta šā likuma 2.panta 3.1 daļā). 

(7) Ja šā panta otrajā un piektajā daļā minētie nosacījumi izpildās pēc noteiktā termiņa, bet ne vēlāk kā triju gadu laikā no pārvietošanas sākuma, samaksāto nodokli pārskaita turpmākajiem nodokļa maksājumiem vai atmaksā 30 dienu laikā pēc attiecīgā nodokļa maksātāja rakstveida pieprasījuma saņemšanas. 

(8) Reģistrēts saņēmējs vai īslaicīgi reģistrēts saņēmējs akcīzes preču saņemšanu apliecina ar ziņojumu par attiecīgo akcīzes preču saņemšanu, kuru iesniedz Valsts ieņēmumu dienestam, izmantojot datorizēto sistēmu. 

(9) Šā panta pirmajā, otrajā, ceturtajā, piektajā un astotajā daļā noteiktajos gadījumos izmanto dokumentus, kas noteikti Eiropas Komisijas 2009.gada 24.jūlija regulā (EK) Nr. 684/2009, ar ko īsteno Padomes direktīvu 2008/118/EK attiecībā uz datorizētām procedūrām akcīzes preču pārvietošanai atliktās nodokļa maksāšanas režīmā (turpmāk — Komisijas regula Nr. 684/2009). Datorizētās sistēmas izmantošanas nosacījumus, Komisijas regulā Nr. 684/2009 noteikto dokumentu aprites un kontroles kārtību, tajā skaitā datorizētās sistēmas nepieejamības gadījumos, kā arī citus nosacījumus šajā pantā minētajai akcīzes preču pārvietošanai paredz Ministru kabinets. 

(10) Piemērojot atlikto nodokļa maksāšanu, ārpus datorizētās sistēmas var saņemt vīnu no maziem vīna ražotājiem citās dalībvalstīs saskaņā ar Komisijas 2001.gada 24.aprīļa regulā (EK) Nr. 884/2001, ar ko nosaka sīki izstrādātus piemērošanas noteikumus attiecībā uz vīna produktu pārvadājumu pavaddokumentiem un vīna nozarē veicamo uzskaites reģistrāciju (turpmāk — Komisijas regula Nr. 884/2001), norādītajiem nosacījumiem. 

(11) Apstiprinātam noliktavas turētājam atļauts atlikto nodokļa maksāšanu piemērot bezalkoholiskajiem dzērieniem un kafijai, ja šīs preces: 

1) no akcīzes preču noliktavas Latvijas Republikā: 

a) pārvieto uz citu akcīzes preču noliktavu Latvijas Republikā, 

b) pārvieto uz ārvalsti (arī dalībvalsti) vai teritoriju, kura minēta šā likuma 2.panta 3.1 daļā, 

c) piegādā šā likuma 20.pantā minētajām personām vai organizācijām citā dalībvalstī; 

2) ieved Latvijas Republikā no citas ārvalsts (arī dalībvalsts) vai no teritorijas, kura minēta šā likuma 2.panta 3.1 daļā, pārvietošanai uz akcīzes preču noliktavu Latvijas Republikā. 

(12) Apstiprināts noliktavas turētājs, kas veic šā panta vienpadsmitajā daļā minētās darbības, nemaksā nodokli, ja Valsts ieņēmumu dienestam tiek iesniegti dokumenti, kas apliecina, ka bezalkoholiskie dzērieni un kafija atbilst vienam no šādiem nosacījumiem: 

1) šīs preces saņemtas akcīzes preču noliktavā Latvijas Republikā; 

2) šīs preces izvestas no Latvijas Republikas uz citu dalībvalsti; 

3) šīs preces izvestas no Latvijas Republikas uz ārvalsti, kas nav dalībvalsts, vai uz teritoriju, kura minēta šā likuma 2.panta 3.1 daļā; 

4) šīs preces ir saņēmušas šā likuma 20.pantā minētās organizācijas citā dalībvalstī. 

(13) Ja par bezalkoholiskajiem dzērieniem un kafiju, ko taksācijas periodā pārvieto saskaņā ar šā panta vienpadsmito daļu, piecpadsmit dienu laikā pēc taksācijas perioda beigām Valsts ieņēmumu dienestam netiek iesniegti šā panta divpadsmitajā daļā minētie dokumenti, apstiprināts noliktavas turētājs samaksā nodokli atbilstoši šajā likumā noteiktajai nodokļa likmei. Ja attiecīgos dokumentus iesniedz pēc noteiktā termiņa, bet ne vēlāk kā triju gadu laikā pēc šā termiņa, samaksāto nodokli pārskaita turpmākajiem nodokļa maksājumiem vai pēc attiecīgā nodokļa maksātāja rakstveida pieprasījuma atmaksā 30 dienu laikā pēc pieprasījuma saņemšanas.

(01.12.2009. likuma redakcijā ar grozījumiem, kas izdarīti ar 22.04.2010. likumu, kas stājas spēkā 01.05.2010.)

26.pants. Nosacījumi, pārvietojot no citas dalībvalsts vai uz citu dalībvalsti akcīzes preces, kuras jau nodotas patēriņam 

(1) Fiziskā persona, izņemot šā likuma 21.panta trešajā daļā minēto gadījumu, un juridiskā persona, kas Latvijas Republikā no citas dalībvalsts ieved vai saņem akcīzes preces, kuras jau nodotas patēriņam citā dalībvalstī, pirms akcīzes preču nosūtīšanas no attiecīgās dalībvalsts iesniedz Valsts ieņēmumu dienestam informāciju un samaksā nodokli vai iesniedz atbilstošu nodrošinājumu. Ja dalībvalsts pārsūtītājtirgotājs ir pieprasījis nodokļa samaksu apliecinošu dokumentu, tad Valsts ieņēmumu dienests attiecīgajam nodokļa maksātājam to izsniedz pēc tam, kad nodoklis par informācijā norādītajām akcīzes precēm ir samaksāts Latvijas Republikā. 

(11) Šā panta pirmajā daļā noteiktajā gadījumā, ievedot Latvijas Republikā ar akcīzes nodokļa markām marķējamās akcīzes preces, tām jābūt marķētām ar akcīzes nodokļa markām ievešanas brīdī atbilstoši šā likuma 27.panta nosacījumiem. 

(2) Šā panta pirmajā daļā minētajā gadījumā akcīzes preču saņemšanu Latvijas Republikā konkrētās personas apliecina, iesniedzot Valsts ieņēmumu dienestam attiecīgus dokumentus. 

(3) Par akcīzes precēm, kuras nodotas patēriņam Latvijas Republikā un par kurām ir samaksāts nodoklis, bet kuras komersanti komerciāliem nolūkiem izved no Latvijas Republikas uz citu dalībvalsti, pēc attiecīgās personas rakstveida pieprasījuma nodokli pārskaita nodokļu parādu segšanai, turpmākajiem nodokļa maksājumiem, citu nodokļu maksājumiem vai nodokli atmaksā. 

(4) Šajā pantā minētajos gadījumos izmanto dokumentus, kas noteikti Komisijas 1992.gada 17.decembra Regulā (EEK) Nr. 3649/92 par vienkāršotiem pavaddokumentiem, Kopienas iekšienē pārvadājot akcīzes ražojumus, kas ir nodoti patēriņam nosūtītājā dalībvalstī. Dokumentu aprites un kontroles kārtību, kā arī citus nosacījumus par šajā pantā minēto akcīzes preču pārvietošanu paredz Ministru kabinets. 

(41) Neizmantojot šā panta ceturtajā daļā noteiktos dokumentus, Latvijas Republikā var saņemt vīnu no maziem vīna ražotājiem citās dalībvalstīs saskaņā ar Komisijas regulā Nr. 884/2001 norādītajiem nosacījumiem. 

(5) Ministru kabinets nosaka kārtību (iesniedzamos dokumentus, nodokļa atmaksāšanas termiņus, prasības nodokļa samaksas apliecinājumam un citus nosacījumus), kādā nodokli pārskaita nodokļu parādu segšanai, turpmākajiem nodokļa maksājumiem, citu nodokļu maksājumiem vai nodokli atmaksā.

(Ar grozījumiem, kas izdarīti ar 18.03.2004., 19.12.2006., 08.11.2007., 14.11.2008. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

VIII nodaļa 
Akcīzes preču marķēšana

27.pants. Alkoholisko dzērienu un tabakas izstrādājumu marķēšana 

(1) Visus alkoholiskos dzērienus un tabakas izstrādājumus marķē ar akcīzes nodokļa markām, izņemot šā panta trešajā daļā noteiktos gadījumus. 

(2) Ar akcīzes nodokļa markām atļauts marķēt alkoholiskos dzērienus un tabakas izstrādājumus: 

1) Latvijas Republikā — tikai akcīzes preču noliktavās vai muitas noliktavās; 

2) ārvalstīs (arī dalībvalstīs) — ievešanai Latvijas Republikā. 

(3) Nemarķēt ar akcīzes nodokļa markām atļauts: 

1) alkoholiskos dzērienus: 

a) alkoholiskos dzērienus, kuri iepildīti pudelēs ar tilpumu līdz 100 mililitriem, 

b) alu, 

c) alkoholiskos dzērienus, kurus saskaņā ar normatīvajiem aktiem muitas jomā realizē beznodokļu tirdzniecības veikalos; 

2) alkoholiskos dzērienus un tabakas izstrādājumus, kuri ir atbrīvoti no nodokļa saskaņā ar šā likuma 16., 17., 20. un 21.pantu vai kuriem piemēro nodokli saskaņā ar šā likuma 16.panta ceturto daļu; 

3) alkoholiskos dzērienus un tabakas izstrādājumus, kurus uzglabā, pārvieto vai realizē vai piegādā, piemērojot atlikto nodokļa maksāšanu saskaņā ar šā likuma 25.pantu; 

4) alkoholiskos dzērienus un tabakas izstrādājumus, kurus fiziskā persona ieved personīgajā bagāžā un kuru daudzums pārsniedz šā likuma 21.panta ceturtajā daļā noteikto vai kurus fiziskā persona saskaņā ar šā likuma 26.pantu Latvijas Republikā no citas dalībvalsts ieved vai saņem personīgam patēriņam. 

(4) Akcīzes nodokļa markas izsniedz Valsts ieņēmumu dienests. 

(5) Akcīzes nodokļa markas saņem: 

1) importētājs; 

2) apstiprināts noliktavas turētājs Latvijas Republikā; 

3) persona, kas saskaņā ar šā likuma 26.pantu Latvijas Republikā no citas dalībvalsts ieved vai saņem ar akcīzes nodokļa markām marķējamās akcīzes preces; 

4) reģistrēts saņēmējs; 

5) īslaicīgi reģistrēts saņēmējs; 

6) reģistrēts nosūtītājs. 

(6) Saņemot akcīzes nodokļa markas, attiecīgie nodokļa maksātāji saskaņā ar šo likumu iesniedz nodokļa samaksas apliecinājumu, izņemot apstiprinātu noliktavas turētāju, reģistrētu nosūtītāju, reģistrētu saņēmēju vai īslaicīgi reģistrētu saņēmēju, vai nodrošinājumu par nodokļa apmēru, kas atbilst izsniegto akcīzes nodokļa marku daudzumam. 

(7) Alkoholiskajiem dzērieniem un tabakas izstrādājumiem, par kuriem ir izsniegtas akcīzes nodokļa markas, piemēro atlikto nodokļa maksāšanu līdz brīdim, kad par tiem samaksā nodokli vai akcīzes nodokļa markas atdod saskaņā ar šo likumu. 

(8) Ja nodokļa maksātājs atdod saņemtās, bet neizmantotās bojātās vai no laistām brīvā apgrozībā vai nodotām patēriņā akcīzes precēm noņemtās akcīzes nodokļa markas Valsts ieņēmumu dienestam, to iegādes izdevumus sedz attiecīgais nodokļa maksātājs, izņemot šā panta desmitajā daļā minēto gadījumu. Ja nodokļa maksātājs pasūta akcīzes nodokļa markas, bet neizņem tās noteiktajā termiņā, to iegādes izdevumus sedz nodokļa maksātājs, kas pasūtījis attiecīgās akcīzes nodokļa markas. Ja nodokļa markas ir iznīcinātas citā dalībvalstī, nodokļa marku iegādes izdevumus sedz nodokļa maksātājs, kuram ir izsniegtas nodokļa markas. 

(9) Atdotās vai pasūtītās, bet neizņemtās nodokļa markas Valsts ieņēmumu dienests iznīcina. Izdevumus, kas saistīti ar atdoto akcīzes nodokļa marku iznīcināšanu, sedz nodokļa maksātājs, kurš atdevis akcīzes nodokļa markas, izņemot šā panta desmitajā daļā minēto gadījumu. Izdevumus, kas saistīti ar pasūtīto, bet neizņemto akcīzes nodokļa marku iznīcināšanu, sedz nodokļa maksātājs, kurš pasūtījis attiecīgās akcīzes nodokļa markas. 

(10) Ja Valsts ieņēmumu dienests nodokļa maksātājam izsniedzis nederīgas akcīzes nodokļa markas, šā panta astotajā un devītajā daļā minētie izdevumi attiecīgajam nodokļa maksātājam nav jāsedz. Valsts ieņēmumu dienests atdotās nederīgās akcīzes nodokļa markas apmaina pret jaunām akcīzes nodokļa markām. 

(11) Ja nodokļa maksātājs atdod Valsts ieņēmumu dienestā saņemtās, bet neizmantotās, nederīgās vai bojātās akcīzes nodokļa markas, nodoklis attiecīgajam nodokļa maksātājam nav jāmaksā. Nodoklis nav jāmaksā arī gadījumā, ja nodokļa maksātājs iesniedz Valsts ieņēmumu dienestam citas dalībvalsts nodokļu administrācijas izsniegtu dokumentu, kas apliecina, ka nodokļa markas ir iznīcinātas citā dalībvalstī. 

(12) Ja nodokļa maksātājs atdod Valsts ieņēmumu dienestam saņemtās, bet neizmantotās, nederīgās vai bojātās akcīzes nodokļa markas un nodoklis ir samaksāts atbilstoši atdotajām akcīzes nodokļa markām, samaksāto nodokli pārskaita nodokļu parādu segšanai, turpmākajiem nodokļa maksājumiem vai citu nodokļu maksājumiem. Ja nodokļa maksātājam nav nodokļu parādu, pēc attiecīgā nodokļa maksātāja rakstveida pieprasījuma samaksāto nodokli atmaksā 30 dienu laikā pēc šā panta astotajā un devītajā daļā minēto izdevumu segšanas. 

(121) Ja nodokļa maksātājs atdod Valsts ieņēmumu dienestam akcīzes nodokļa markas par laistām brīvā apgrozībā vai nodotām patēriņā akcīzes precēm, kuras izvestas uz citu dalībvalsti, uz valsti, kas nav dalībvalsts, iznīcinātas vai pārstrādātas un par kurām nodoklis ir samaksāts, samaksāto nodokli pārskaita nodokļu parādu segšanai, turpmākajiem nodokļa maksājumiem vai citu nodokļu maksājumiem. Ja nodokļa maksātājam nav nodokļu parādu, pēc attiecīgā nodokļa maksātāja rakstveida pieprasījuma samaksāto nodokli atmaksā 30 dienu laikā pēc šā panta astotajā daļā minēto izdevumu segšanas. Ministru kabinets nosaka kārtību (tajā skaitā prasības nodokļa maksātājam un iesniedzamos dokumentus), kādā saskaņā ar šīs daļas nosacījumiem minēto nodokli pārskaita nodokļu parādu segšanai, turpmākajiem nodokļa maksājumiem, citu nodokļu maksājumiem vai nodokli atmaksā un veic alkoholisko dzērienu vai tabakas izstrādājumu iznīcināšanu vai pārstrādi. 

(13) Kārtību, kādā alkoholiskos dzērienus un tabakas izstrādājumus marķē ar akcīzes nodokļa markām (tajā skaitā nosacījumus par pasūtāmo akcīzes nodokļa marku daudzumu, to izsniegšanas termiņus un saņemšanas nosacījumus, kā arī prasības attiecībā uz informācijas sniegšanu par izlietotajām markām), paredz Ministru kabinets.

(Ar grozījumiem, kas izdarīti ar 20.12.2004., 10.11.2005., 19.12.2006., 08.11.2007., 14.11.2008. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

28.pants. Naftas produktu iezīmēšana (marķēšana) 

(1) Šā likuma 14.panta otrajā daļā un 18.panta trešajā daļā minētos naftas produktus iezīmē (marķē). 

(2) Naftas produktus atļauts iezīmēt (marķēt): 

1) Latvijas Republikā — tikai akcīzes preču noliktavās; 

2) ārvalstīs (arī dalībvalstīs) — ievešanai Latvijas Republikā. 

(3) Iezīmētos (marķētos) naftas produktus atļauts: 

1) piegādāt vai nodot personām, kurām ir tiesības tos saņemt; 

2) piegādāt citai akcīzes preču noliktavai Latvijas Republikā vai citā dalībvalstī; 

3) izvest no Latvijas Republikas uz citu dalībvalsti; 

4) izvest no Latvijas Republikas uz ārvalsti, kas nav dalībvalsts. 

(4) Ja 14.panta otrajā daļā un 18.panta trešajā daļā minētie naftas produkti netiek iezīmēti (marķēti), par tiem aprēķina un samaksā nodokli pēc 14.panta pirmajā daļā noteiktās likmes. 

(5) Naftas produktu iezīmēšanas (marķēšanas) kārtību un to aprites kārtību nosaka Ministru kabinets.

IX nodaļa 
Prasības attiecībā uz tabakas izstrādājumiem
29.pants. Maksimālā mazumtirdzniecības cena 

(1) Akcīzes nodokļa marku saņēmēji realizējamām cigaretēm nosaka maksimālo mazumtirdzniecības cenu un informē par to nodokļa administrāciju, pasūtot akcīzes nodokļa markas. Persona, kas saskaņā ar šā likuma 26.pantu Latvijas Republikā no citas dalībvalsts ieved vai saņem cigaretes personīgam patēriņam, pasūtot akcīzes nodokļa markas, norāda vispieprasītāko mazumtirdzniecības cenu. 

(2) Maksimālo mazumtirdzniecības cenu nenosaka cigaretēm, kuras pārvieto saskaņā ar šā likuma 25.pantu. 

(3) Informāciju par maksimālo mazumtirdzniecības cenu, kā arī cigarešu daudzumu vienā cigarešu paciņā norāda uz akcīzes nodokļa markas. 

(4) Latvijas Republikā aizliegts realizēt cigaretes par cenu, kas ir augstāka par cigarešu maksimālo mazumtirdzniecības cenu. Realizējot cigaretes, to daudzumam paciņā jāatbilst daudzumam, kas norādīts uz akcīzes nodokļa markas.

(Ar grozījumiem, kas izdarīti ar 14.11.2008. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

30.pants. Vispieprasītākā mazumtirdzniecības cena 

(1) Valsts ieņēmumu dienests, izmantojot datus par izsniegtajām akcīzes nodokļa markām un informāciju par maksimālo mazumtirdzniecības cenu un cigarešu daudzumu paciņā, katru gadu līdz 1.februārim nosaka un nosūta publicēšanai laikrakstā "Latvijas Vēstnesis" vispieprasītāko mazumtirdzniecības cenu iepriekšējā kalendāra gadā. 

(2) Nosakot vispieprasītāko mazumtirdzniecības cenu, neņem vērā tās akcīzes nodokļa markas, kuras attiecīgajā laikposmā ir atdotas atpakaļ Valsts ieņēmumu dienestam vai iznīcinātas saskaņā ar šo likumu. 

(3) Vispieprasītāko mazumtirdzniecības cenu nosaka latos par 1000 cigaretēm. 

(4) Nosakot vispieprasītāko mazumtirdzniecības cenu, visas akcīzes nodokļa marku saņēmēju noteiktās maksimālās mazumtirdzniecības cenas izsaka latos par 1000 cigaretēm.

(Ar grozījumiem, kas izdarīti ar 19.12.2006., 14.11.2008. un 01.12.2009. likumu, kas stājas spēkā 01.01.2010. Grozījumi pantā stājas spēkā 01.04.2010. Sk. Pārejas noteikumu 41.punktu)

X nodaļa 
Nodrošinājums

31.pants. Nodrošinājuma veidi 

(1) Lai veiktu darbības ar akcīzes precēm un izmantotu atlikto nodokļa maksāšanu, nodokļa maksātājs iesniedz nodrošinājumu. 

(2) Nodokļa maksātājs var iesniegt šādus nodrošinājumus: 

1) vienreizēju nodrošinājumu, kas paredzēts aprēķinātā nodokļa parāda vienam noteiktam apmēram; 

2) vispārēju nodrošinājumu, kas paredzēts noteiktam laikposmam un aprēķinātā nodokļa parāda noteiktam apmēram. 

(3) Par nodrošinājumu var izmantot: 

1) drošības naudu; 

2) saistību izpildes apdrošināšanas polisi; 

3) kredītiestādes galvojumu; 

4) (izslēgts ar 08.11.2007. likumu).

(Ar grozījumiem, kas izdarīti ar 08.11.2007. likumu, kas stājas spēkā 01.01.2008.)

32.pants. Nodrošinājuma piemērošana 

(1) Nodrošinājums nedrīkst būt mazāks par nodokli, kas aprēķināts par attiecīgo akcīzes preču daudzumu, ar kuru tiks veiktas darbības, piemērojot atlikto nodokļa maksāšanu, izņemot šā panta sestajā daļā minētos gadījumus. 

(2) Nodrošinājumu iesniedz atbilstoši aprēķinātajam nodoklim pēc šā likuma 12., 13. vai 14.pantā noteiktajām nodokļa likmēm. 

(21) Nodrošinājumu akcīzes precēm piemēro līdz brīdim, kad par tām ir samaksāts nodoklis vai tās ir atbrīvotas no nodokļa maksāšanas saskaņā ar šo likumu. 

(3) Nodrošinājumu iesniedz: 

1) par visām akcīzes precēm, kuras atrodas akcīzes preču noliktavā un kurām piemēro atlikto nodokļa maksāšanu, izņemot akcīzes preces, kas marķētas ar akcīzes nodokļa markām, par kurām attiecīgs apstiprināts noliktavas turētājs ir iesniedzis nodrošinājumu, saņemot akcīzes nodokļa markas saskaņā ar šā likuma 27.panta sesto daļu; 

2) par akcīzes precēm, kuras pārvieto saskaņā ar šā likuma 25. vai 26.pantu, izņemot gadījumu, kad nodoklis samaksāts pirms akcīzes preču nosūtīšanas no citas dalībvalsts saskaņā ar šā likuma 23.panta septīto daļu vai kad par akcīzes precēm, kas marķētas ar akcīzes nodokļa markām, ir iesniegts nodrošinājums, saņemot akcīzes nodokļa markas saskaņā ar šā likuma 27.panta sesto daļu; 

3) citos šajā likumā noteiktajos gadījumos. 

(4) Nodrošinājumu iesniedz neatkarīgi no tā, vai minētās akcīzes preces tiks atbrīvotas no nodokļa, tiks izmantotas citu akcīzes preču ražošanā vai arī nodoklis netiks samaksāts citu iemeslu dēļ. Minētais nosacījums attiecas arī uz spirtu vai uz jebkuru citu alkoholisko dzērienu, kuru izmanto kā izejvielu alkoholisko dzērienu ražošanā. 

(41) Pārvietojot akcīzes preces saskaņā ar šā likuma 25.pantu, nodrošinājums ir derīgs teritorijās, uz kurām attiecas šā likuma noteikumi par akcīzes preču pārvietošanu no citām dalībvalstīm vai uz citām dalībvalstīm. 

(5) Ja nodokļa maksātājs, kas saskaņā ar šā likuma 27.pantu atdod saņemtās, bet neizmantotās vai bojātās akcīzes nodokļa markas Valsts ieņēmumu dienestam, pirms akcīzes nodokļa marku saņemšanas ir iesniedzis vienreizēju nodrošinājumu, kas aprēķināts atbilstoši izsniegtajām akcīzes nodokļa markām, tad nodrošinājumu, kas atbilst nodokļa summai, kuru nosaka atbilstoši atdotajām akcīzes nodokļa markām, dzēš vai atdod iesniedzējam pēc šā likuma 27.panta astotajā un devītajā daļā minēto izdevumu segšanas. 

(6) Ministru kabinets: 

1) paredz gadījumus, kad nodrošinājums nav jāiesniedz, un nosacījumus, kuru izpildes gadījumā nodokļa maksātājam var samazināt nodrošinājuma lielumu; 

2) nosaka kārtību, kādā iesniedz, administrē, dzēš un atdod nodrošinājumus. 

(7) Lai nodrošinātu nodokļa nomaksu šā likuma 23.panta astoņpadsmitajā daļā minētajā gadījumā, akcīzes precēm piemērojot muitas režīmu vai muitas procedūru (izņemot laišanu brīvā apgrozībā) saskaņā ar normatīvajiem aktiem muitas jomā, Ministru kabinets: 

1) paredz gadījumus, kad galvojums nav jāiesniedz, un nosacījumus, kuru izpildes gadījumā nodokļa maksātājam var samazināt galvojuma lielumu; 

2) nosaka kārtību, kādā iesniedz, administrē un dzēš galvojumus.

(Ar grozījumiem, kas izdarīti ar 14.04.2005., 19.12.2006., 12.06.2009., 01.12.2009. un 22.04.2010. likumu, kas stājas spēkā 01.05.2010.)

XI nodaļa 
Atbildība

33.pants. Atbildība par šā likuma pārkāpumiem Latvijas Republikā 

(1) Atbildību par šā likuma pārkāpumiem nosaka šis likums un likums "Par nodokļiem un nodevām". 

(2) Latvijas Republikā aizliegts ražot, izmantot, pārstrādāt, uzglabāt, pārvietot un realizēt akcīzes preces, par kurām nav samaksāts akcīzes nodoklis, izņemot šajā likumā noteiktos gadījumus. 

(3) Latvijas Republikā aizliegts ražot, izmantot, pārstrādāt, uzglabāt, pārvietot un realizēt alkoholiskos dzērienus un tabakas izstrādājumus, kuri nav marķēti ar akcīzes nodokļa markām, izņemot normatīvajos aktos noteiktos gadījumus. 

(4) Attiecīgajām valsts uzraudzības un kontroles iestādēm ir tiesības normatīvajos aktos noteiktajā kārtībā konfiscēt akcīzes preces, kuras Latvijas Republikā ievestas vai izvestas no akcīzes preču noliktavas, bet par kurām nav samaksāts nodoklis saskaņā ar šo likumu vai nav iesniegts šajā likumā noteiktais nodrošinājums par minēto darbību izpildi vai kuras nav marķētas ar akcīzes nodokļa markām, ja to paredz šis likums. 

(5) Akcīzes preču konfiskācija par šā likuma vai citu normatīvo aktu pārkāpumiem vai citu normatīvo aktu piemērošana attiecībā uz pārkāpumiem akcīzes preču apritē neatbrīvo konkrēto personu no saistībām samaksāt nodokli saskaņā ar šo likumu un soda naudu saskaņā ar likumu "Par nodokļiem un nodevām". Valsts ieņēmumu dienests neaprēķina nodokli un soda naudu par konfiscētajām akcīzes precēm, kas nepārsniedz šādus daudzumus: 

1) alkoholiskie dzērieni: 

a) starpprodukti un pārējie alkoholiskie dzērieni — 5 litrus, 

b) alus, vīns un raudzētie dzērieni — 30 litrus; 

2) tabakas izstrādājumi: 

a) cigaretes — 300 cigaretes, 

b) cigāri vai cigarillas — 900 cigārus vai cigarillas, 

c) smēķējamā tabaka — 500 gramus; 

3) naftas produkti — 40 litrus; 

4) bezalkoholiskie dzērieni — 500 litrus; 

5) kafija — 20 kilogramus. 

(6) (Izslēgta ar 08.11.2007. likumu.) 

(7) Ja persona veic jebkuras darbības ar akcīzes precēm, neievērojot šā likuma noteikumus (tajā skaitā veic akcīzes preču nedeklarētu vai citādu ievešanu valstī, neievērojot normatīvajos aktos noteikto ievešanas kārtību vai neizpildot attiecīgās muitas procedūras, veic akcīzes preču nereģistrētu vai citādu ražošanu, neievērojot normatīvajos aktos noteikto kārtību, kādā atļauts ražot akcīzes preces, veic jebkuras citas darbības ar akcīzes precēm, par kurām nav samaksāts nodoklis vai nav iesniegts šajā likumā noteiktais nodrošinājums vai kuras nav marķētas ar akcīzes nodokļa markām saskaņā ar šo likumu), Valsts ieņēmumu dienests bezstrīda kārtībā piedzen valsts budžetā atbilstoši šajā likumā noteiktajām nodokļa likmēm nesamaksātās nodokļa summas un soda naudu saskaņā ar likumu "Par nodokļiem un nodevām". 

(8) Ja Valsts ieņēmumu dienests, pārbaudot attiecīgās personas darbības ar akcīzes precēm, konstatē akcīzes preču pārpalikumu, kas nav norādīts šīs personas grāmatvedības reģistros, un tā nevar pierādīt, kā pārpalikums radies, vai nevar pierādīt, ka nodoklis par konstatēto pārpalikumu ir samaksāts, uzskata, ka attiecīgā persona ir saražojusi, iegādājusies vai veikusi citas darbības ar akcīzes precēm, par kurām nav samaksāts nodoklis, un no šīs personas piedzen nesamaksātā nodokļa summu un soda naudu saskaņā ar likumu "Par nodokļiem un nodevām". 

(9) Šā panta septītajā un astotajā daļā minētajos gadījumos Valsts ieņēmumu dienests nodokli aprēķina pēc likmēm, kas bija spēkā dienā, kad minētās darbības tika veiktas. Ja to nevar noteikt, nodokli aprēķina pēc likmēm, kas ir spēkā dienā, kad minētās darbības konstatētas. 

(10) Ja cita valsts iestāde, nevis Valsts ieņēmumu dienests, atbilstoši savai kompetencei konstatē, ka persona ir veikusi šā panta septītajā vai astotajā daļā minētās darbības, šī valsts iestāde par to rakstveidā informē (ne vēlāk kā triju darbdienu laikā) Valsts ieņēmumu dienestu. Valsts ieņēmumu dienests piedzen nodokli un soda naudu. 

(11) Šā panta septītajā daļā minētajos gadījumos nodokli un soda naudu piedzen no personas, kuras valdījumā ir akcīzes preces, ar kurām veiktas šā panta septītajā daļā minētās darbības, vai no personas, kas veikusi šā panta septītajā daļā minētās darbības, ja netiek konstatēts minēto akcīzes preču valdītājs. 

(12) Nodokļa maksātājam un šā likuma 18.panta piektās daļas 4.punktā minētajai personai aizliegts realizēt, piegādāt vai nodot akcīzes preces, kurām piemēro nodokļa atbrīvojumu vai atvieglojumu saskaņā ar šo likumu, tādai personai, kurai nav tiesību tās saņemt. 

(13) Ja netiek ievērotas šā panta divpadsmitajā daļā noteiktās prasības, par minētajām akcīzes precēm samaksā nodokli un soda naudu šajā pantā noteiktajā kārtībā. Nodokli un soda naudu piedzen attiecīgi no nodokļa maksātāja vai šā likuma 18.panta piektās daļas 4.punktā minētās personas, kas realizē, piegādā vai nodod akcīzes preces un nav ievērojusi šā panta divpadsmitajā daļā vai attiecīgajos Ministru kabineta noteikumos paredzēto kārtību, kādā minētajām akcīzes precēm atļauts piemērot nodokļa atbrīvojumu vai atvieglojumu saskaņā ar šo likumu. 

(14) Nodokļa maksātājam aizliegts piegādāt naftas produktus, kuriem piemēro šā likuma 14.panta otrās daļas nosacījumus, tādai personai, kurai nav tiesību tos saņemt. 

(15) Ja netiek ievērotas šā panta četrpadsmitajā daļā noteiktās prasības, par minētajām akcīzes precēm samaksā nodokli un soda naudu šajā pantā noteiktajā kārtībā. Nodokli un soda naudu piedzen no nodokļa maksātāja, kas piegādājis naftas produktus un nav ievērojis šā panta četrpadsmitajā daļā vai attiecīgajos Ministru kabineta noteikumos paredzēto kārtību, kādā minētajiem naftas produktiem atļauts piemērot šā likuma 14.panta otrās daļas nosacījumus. 

(16) Personām, kas saņēmušas akcīzes preces, kurām piemēro šā likuma 14.panta otrajā vai sestajā daļā noteikto normu vai piemēro nodokļa atbrīvojumu vai atvieglojumus saskaņā ar šo likumu, aizliegts tās izmantot citiem mērķiem (nekā noteiktajam nodokļa atbrīvojumam, atvieglojumam vai likumā noteiktajai attiecīgajai normai) vai nodot citai personai, kurai nav tiesību tās saņemt. 

(17) Ja netiek ievērotas šā panta sešpadsmitajā daļā noteiktās prasības, par minētajām akcīzes precēm samaksā nodokli un soda naudu šajā pantā noteiktajā kārtībā. Nodokli un soda naudu piedzen no personas, kura ir saņēmusi akcīzes preces un nav ievērojusi šā panta sešpadsmitajā daļā vai attiecīgajos Ministru kabineta noteikumos paredzēto kārtību, kādā minētajām akcīzes precēm atļauts piemērot nodokļa atbrīvojumu vai atvieglojumu saskaņā ar šo likumu, vai nav ievērojusi šā likuma 14.panta otrajā un sestajā daļā noteikto. Šī daļa neattiecas uz šā likuma 16.panta ceturtajā daļā minētajiem gadījumiem. 

(18) Personām, kas saņēmušas iezīmētus (marķētus) naftas produktus, aizliegts tos nodot citai personai, kurai nav tiesību tos saņemt. 

(19) Ja netiek ievērotas šā panta astoņpadsmitajā daļā noteiktās prasības, par iezīmētajiem (marķētajiem) naftas produktiem samaksā nodokli un soda naudu šajā pantā noteiktajā kārtībā. Nodokli un soda naudu piedzen no personas, kura ir saņēmusi iezīmētus (marķētus) naftas produktus un pārkāpusi šā panta astoņpadsmitajā daļā vai attiecīgajos Ministru kabineta noteikumos paredzēto kārtību, kādā atļauts izmantot iezīmētus (marķētus) naftas produktus. 

(20) Iezīmētos (marķētos) naftas produktus aizliegts izmantot par degvielu mehāniskajos transportlīdzekļos vai arī citādi, nekā noteikts likumā. Persona, kas izmanto iezīmētos (marķētos) naftas produktus par degvielu mehāniskajos transportlīdzekļos vai arī citādi, nekā noteikts šajā likumā, par izdarīto pārkāpumu atbild saskaņā ar Latvijas Administratīvo pārkāpumu kodeksu.

(Ar grozījumiem, kas izdarīti ar 19.12.2006., 08.11.2007., 14.11.2008. un 22.04.2010. likumu, kas stājas spēkā 01.05.2010. Divpadsmitās un trīspadsmitās daļas jaunā redakcija stājas spēkā 01.07.2010. Sk. Pārejas noteikumu 44.punktu)

34.pants. Atbildība par pārkāpumiem, pārvietojot akcīzes preces no citas dalībvalsts vai uz citu dalībvalsti 

(1) Ja tiek konstatēts, ka fiziskā vai juridiskā persona, ievedot vai saņemot akcīzes preces Latvijas Republikā no citas dalībvalsts, ir pārkāpusi šā likuma prasības, tā samaksā nodokli saskaņā ar šā likuma 33.pantu. 

(2) Ja, pārvietojot akcīzes preces no Latvijas Republikas uz citu dalībvalsti vai no citas dalībvalsts uz Latvijas Republiku, izdarīts pārkāpums, kas attiecas uz nodokļa maksāšanu, nodokli tajā dalībvalstī, kurā pārkāpums izdarīts, samaksā persona, kura pārvieto akcīzes preces. 

(3) Ja akcīzes nodokli saskaņā ar šā panta otro daļu iekasē citā dalībvalstī, attiecīgajai personai nodoklis Latvijas Republikā nav jāmaksā. 

(4) Gadījumā, kad, pārvietojot akcīzes preces no Latvijas Republikas uz citu dalībvalsti, tās nenonāk paredzētajā vietā un nav iespējams konstatēt, kur pārkāpums izdarīts, akcīzes preču nosūtītājs samaksā nodokli saskaņā ar šo likumu, ja šajā likumā nav paredzēts citādi un ja četru mēnešu laikā pēc akcīzes preču nosūtīšanas Valsts ieņēmumu dienestam nav sniegti pierādījumi par darījuma likumību vai vietu, kur pārkāpums izdarīts, kā arī pierādījumi, ka nodoklis par minētajām akcīzes precēm samaksāts citā dalībvalstī. 

(5) Ja triju gadu laikā tiek konstatēts, ka šā panta ceturtajā daļā minētais pārkāpums izdarīts citā dalībvalstī, vai tiek iesniegti pierādījumi, ka nodoklis samaksāts citā dalībvalstī, attiecīgajai personai atmaksā Latvijas Republikā samaksāto nodokli. 

(6) Ja tiek konstatēts, ka ar akcīzes precēm, par kurām Latvijas Republikā saņemtas akcīzes nodokļa markas, citā dalībvalstī izdarīts pārkāpums, kas attiecas uz nodokļa maksāšanu, nodoklis Latvijas Republikā nav jāmaksā (neņemot vērā šā likuma 23.panta trīspadsmitajā, četrpadsmitajā un piecpadsmitajā daļā noteikto), ja tas tiek samaksāts attiecīgajā dalībvalstī.

(Ar grozījumiem, kas izdarīti ar 01.12.2009. likumu, kas stājas spēkā 01.01.2010.)

Pārejas noteikumi

1. Ar šā likuma spēkā stāšanos spēku zaudē: 

1) likums "Par akcīzes nodokli alkoholiskajiem dzērieniem" (Latvijas Republikas Saeimas un Ministru Kabineta Ziņotājs, 1998, 24.nr.; 1999, 17., 24.nr.; 2003, 2.nr.); 

2) likums "Par akcīzes nodokli alum" (Latvijas Republikas Saeimas un Ministru Kabineta Ziņotājs, 1999, 24.nr.); 

3) likums "Par akcīzes nodokli tabakas izstrādājumiem" (Latvijas Republikas Saeimas un Ministru Kabineta Ziņotājs, 1998, 24.nr.; 1999, 17.nr.; 2002, 14.nr.; 2003, 2.nr.); 

4) likums "Par akcīzes nodokli naftas produktiem" (Latvijas Republikas Saeimas un Ministru Kabineta Ziņotājs, 1997, 24.nr.; 1998, 13.nr.; 1999, 2., 6., 17., 24.nr.; 2000, 1., 14.nr.; 2001, 7., 24.nr.; 2002, 14.nr.; 2003, 2., 8.nr.); 

5) likums "Par akcīzes nodokli" (Latvijas Republikas Saeimas un Ministru Kabineta Ziņotājs, 1999, 24.nr.; 2000, 10.nr.; 2001, 15.nr.).

2. Šā likuma 13.panta pirmās daļas 2.punktā noteiktā nodokļa likme cigaretēm stājas spēkā 2009.gada 1.janvārī.

(Ar grozījumiem, kas izdarīti ar 19.12.2006. likumu, kas stājas spēkā 01.01.2007.)

3. Līdz dienai, kad stājas spēkā šā likuma 13.panta pirmās daļas 2.punktā noteiktā nodokļa likme cigaretēm, tās apliek ar nodokli pēc šādām likmēm: 

1) līdz 2004.gada 31.decembrim — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 6,3 lati par 1000 cigaretēm, 

b) 6,1 procents no maksimālās mazumtirdzniecības cenas; 

2) no 2005.gada 1.janvāra līdz 2005.gada 31.decembrim — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 6,9 lati par 1000 cigaretēm, 

b) 10,5 procenti no maksimālās mazumtirdzniecības cenas; 

3) no 2006.gada 1.janvāra līdz 2006.gada 31.decembrim — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 7,6 lati par 1000 cigaretēm, 

b) 14,8 procenti no maksimālās mazumtirdzniecības cenas; 

4) no 2007.gada 1.janvāra līdz 2007.gada 30.jūnijam — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 8,4 lati par 1000 cigaretēm, 

b) 19,2 procenti no maksimālās mazumtirdzniecības cenas; 

5) no 2007.gada 1.jūlija līdz 2007.gada 31.decembrim — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 10 lati par 1000 cigaretēm, 

b) 25 procenti no maksimālās mazumtirdzniecības cenas; 

6) no 2008.gada 1.janvāra līdz 2008.gada 31.decembrim — summējot lielumus, kas iegūti, piemērojot "a" un "b" apakšpunktā minētās nodokļa likmes: 

a) 17,8 lati par 1000 cigaretēm, 

b) 32,2 procenti no maksimālās mazumtirdzniecības cenas.

(Ar grozījumiem, kas izdarīti ar 19.12.2006. likumu, kas stājas spēkā 01.01.2007.)

4. Šā likuma 13.panta pirmās daļas 3.punkta "a" apakšpunktā noteiktā nodokļa likme smalki sagrieztai tabakai cigarešu uztīšanai stājas spēkā 2004.gada 1.jūlijā.

5. Līdz dienai, kad stājas spēkā šā likuma 13.panta pirmās daļas 3.punkta "a" apakšpunktā noteiktā nodokļa likme smalki sagrieztai tabakai cigarešu uztīšanai, to apliek ar nodokli — 19 lati par 1000 gramiem tabakas.

6. Līdz 2004.gada 31.decembrim šā likuma 1.panta otrās daļas 2.punkts, 23.panta trīspadsmitā, četrpadsmitā un piecpadsmitā daļa, 27.pants un citi nosacījumi par akcīzes nodokļa markām attiecas tikai uz cigaretēm, bet neattiecas uz citiem tabakas izstrādājumiem.

7. Līdz 2005.gada 30.jūnijam Latvijas Republikā atļauts realizēt tabakas izstrādājumus (izņemot cigaretes) arī bez akcīzes nodokļa markām.

8. Juridiskās personas, kas veic komercdarbību ar naftas produktiem, pēc stāvokļa šā likuma spēkā stāšanās dienā inventarizē tām piederošos naftas produktu krājumus un par inventarizācijas rezultātā konstatēto naftas produktu daudzumu samaksā valsts budžetā akcīzes nodokli, kura apmēru aprēķina kā starpību starp akcīzes nodokli pēc šajā likumā noteiktās akcīzes nodokļa likmes un akcīzes nodokli pēc likmes, kas bija noteikta likumā "Par akcīzes nodokli naftas produktiem".

9. Laikposmā no 2004.gada 1.aprīļa līdz 2004.gada 30.aprīlim likuma 2.panta sestā daļa un septītās daļas 1.punkts, kā arī 31. un 32.pants ir piemērojams, lai realizētu pāreju uz šā likuma prasībām atbilstošām licencēm un nodrošinājumiem un nodrošinātu to spēkā esamību no 2004.gada 1.maija.

(18.03.2004. likuma redakcijā, kas stājas spēkā 01.04.2004.)

10. Šā likuma pārejas noteikumu 8.punkta prasības par akcīzes nodokļa starpības aprēķināšanu un samaksu nav attiecināmas uz šādiem naftas produktiem: 

1) svinu nesaturošu benzīnu, tā aizstājējproduktiem un komponentiem, ja tiem pievienots etilspirts, kas iegūts no lauksaimniecības izejvielām un kas ir dehidratēts (ar spirta saturu vismaz 99,5 tilpumprocenti) un denaturēts, — vismaz 4,5 tilpumprocenti no kopējā naftas produktu daudzuma; 

2) dīzeļdegvielu (gāzeļļu), tās aizstājējproduktiem un komponentiem, ja tiem pievienota no rapša sēklu eļļas iegūta biodīzeļdegviela un biodīzeļdegviela veido 5 un vairāk tilpumprocentus no kopējā naftas produktu daudzuma.

(29.04.2004. likuma redakcijā, kas stājas spēkā 01.05.2004.)

11. Šā likuma pārejas noteikumu 10.punkts piemērojams attiecīgajam konkrēto naftas produktu daudzumam, par kuru samaksāts akcīzes nodoklis, ievērojot likuma "Par akcīzes nodokli naftas produktiem" 6.panta septītās, astotās un desmitās daļas nosacījumus. Attiecīgo konkrēto naftas produktu daudzumu atļauts akcīzes preču noliktavā naftas produktiem pārveidot tā, lai šie produkti atbilstu šā likuma 14.panta trešās vai ceturtās daļas nosacījumiem, un izvest, nemaksājot akcīzes nodokli.

(29.04.2004. likuma redakcijā, kas stājas spēkā 01.05.2004.)

12. Līdz 2007.gada 30.jūnijam, palielinoties nodokļa likmēm, komersanti, kas veic komercdarbību ar naftas produktiem, dienā, kad notiek akcīzes nodokļa likmju maiņa naftas produktiem, veic to viņiem piederošo naftas produktu krājumu inventarizāciju, kuri minēti šā likuma 14.panta pirmajā daļā, un par inventarizācijā konstatēto naftas produktu daudzumu 15 dienu laikā (ieskaitot dienu, kad notiek akcīzes nodokļa likmju maiņa) samaksā valsts budžetā akcīzes nodokli, kura lielumu aprēķina kā starpību starp akcīzes nodokli pēc likmes, kas ir spēkā inventarizācijas dienā (dienā, kad stājas spēkā jauna akcīzes nodokļa likme), un akcīzes nodokli pēc likmes, kas bija spēkā līdz dienai, kad mainījās akcīzes nodokļa likmes, kā arī par veikto inventarizāciju iesniedz inventarizācijas sarakstu Valsts ieņēmumu dienestam. Ja akcīzes nodokļa likmes tiek samazinātas, akcīzes nodokļa starpību neatmaksā.

(20.12.2004. likuma redakcijā ar grozījumiem, kas izdarīti ar 19.12.2006. likumu, kas stājas spēkā 01.01.2007.)

12.1 Sākot ar 2008.gada 1.janvāri, palielinoties nodokļa likmēm alkoholiskajiem dzērieniem, tabakas izstrādājumiem vai naftas produktiem pēc stāvokļa dienā, kad notiek nodokļa likmju maiņa, inventarizē: 

1) uzskaitē esošo attiecīgo alkoholisko dzērienu, tabakas izstrādājumu vai naftas produktu krājumus: 

a) reģistrēts saņēmējs, 

b) persona, kas saņēmusi speciālo atļauju (licenci) alkoholisko dzērienu vai tabakas izstrādājumu, vai naftas produktu vairumtirdzniecībai, 

c) persona, kas saņēmusi speciālo atļauju (licenci) alkoholisko dzērienu vai naftas produktu mazumtirdzniecībai; 

2) uzskaitē esošo alkoholisko dzērienu un tabakas izstrādājumu akcīzes nodokļa marku krājumus, ja par attiecīgajām akcīzes precēm nodoklis atbilstoši saņemtajām akcīzes nodokļa markām samaksāts saskaņā ar šā likuma 23.panta četrpadsmito daļu: 

a) apstiprināts noliktavas turētājs, 

b) importētājs un reģistrēts nosūtītājs, ja ar attiecīgajām akcīzes nodokļa markām marķēt paredzētajām vai marķētajām akcīzes precēm nav piemērota muitas procedūra — laišana brīvā apgrozībā, 

c) reģistrēts saņēmējs un īslaicīgi reģistrēts saņēmējs, ja ar attiecīgajām akcīzes nodokļa markām marķētās akcīzes preces nav saņemtas Latvijas Republikā; 

3) apstiprināts noliktavas turētājs akcīzes preču noliktavā uzskaitē esošo alkoholisko dzērienu un tabakas izstrādājumu krājumus, ja par attiecīgajām akcīzes precēm nodoklis samaksāts saskaņā ar šā likuma 23.panta trīspadsmito daļu un tās ir atdotas atpakaļ attiecīgajā akcīzes preču noliktavā, ar nosacījumu, ka, ievērojot šā likuma 23.panta deviņpadsmito daļu, to uzglabāšana, kā arī uzskaite ir nodrošināta atsevišķi no to akcīzes preču uzglabāšanas un uzskaites, kurām piemēro atlikto nodokļa maksāšanu.

(08.11.2007. likuma redakcijā ar grozījumiem, kas izdarīti ar 14.11.2008., 01.12.2009. un 22.04.2010. likumu, kas stājas spēkā 01.05.2010.)

12.2 Sākot ar 2008.gada 1.janvāri, palielinoties nodokļa likmēm tabakas izstrādājumiem pēc stāvokļa nākamā mēneša pirmajā datumā pēc nodokļa likmju maiņas, persona, kas saņēmusi speciālo atļauju (licenci) tabakas izstrādājumu mazumtirdzniecībai, inventarizē uzskaitē esošo tabakas izstrādājumu krājumus.

(08.11.2007. likuma redakcijā, kas stājas spēkā 01.01.2008.)

12.3 Šo pārejas noteikumu 12.1 punktā minētā persona: 

1) saskaņā ar grāmatvedību reglamentējošo normatīvo aktu prasībām sastāda inventarizācijas sarakstus vismaz trijos eksem​plāros, no kuriem vienu 15 dienu laikā (ieskaitot dienu, kad notiek nodokļa likmju maiņa) iesniedz Valsts ieņēmumu dienestā atbilstoši nodokļu maksātāja reģistrācijas vietai, un vienu eksemplāru uzglabā katrā attiecīgo akcīzes preču uzglabāšanas un realizācijas vietā. Tabakas izstrādājumu inventarizācijas sarakstā norāda šādus papildu rekvizītus: mērvienības (paciņas — gabalos, cigarešu skaits paciņā — gabalos), maksimālo mazumtirdzniecības cenu par vienu paciņu, nodokli par vienu paciņu līdz likmju maiņai, nodokli par vienu paciņu pēc likmju maiņas, nodokļa starpību par vienu paciņu, nodokļa starpības kopējo summu; 

2) kopā ar inventarizācijas sarakstiem iesniedz Valsts ieņēmumu dienestā atbilstoši nodokļu maksātāja reģistrācijas vietai, nodokļa aprēķinu ar aprēķināto budžetā maksājamo nodokļa starpības summu. Ja pēc stāvokļa dienā, kad notiek nodokļa likmju maiņa, uzskaitē nav minēto akcīzes preču krājumu, to norāda iesniedzamajā nodokļa aprēķinā; 

3) samaksā valsts budžetā aprēķināto nodokļa starpības summu 45 dienu laikā (ieskaitot dienu, kad notiek nodokļa likmju maiņa). Ja nodokļa likmes samazina, nodokļa starpību neatmaksā.

(08.11.2007. likuma redakcijā ar grozījumiem, kas izdarīti ar 14.11.2008. un 12.06.2009. likumu, kas stājas spēkā 01.07.2009.)

12.4 Šo pārejas noteikumu 12.2 punktā minētā persona: 

1) saskaņā ar grāmatvedību reglamentējošo normatīvo aktu prasībām sastāda inventarizācijas sarakstus vismaz trijos eksemplāros, no kuriem vienu 15 dienu laikā (ieskaitot dienu, kad notiek inventarizācija) iesniedz Valsts ieņēmumu dienestā atbilstoši nodokļu maksātāja reģistrācijas vietai, un vienu eksemplāru uzglabā katrā tabakas izstrādājumu uzglabāšanas un realizācijas vietā. Tabakas izstrādājumu (cigaretes) inventarizācijas sarakstā norāda šādus papildu rekvizītus: 

a) krājumos esošo cigarešu maksimālo mazumtirdzniecības cenu par vienu paciņu un attiecīgo cigarešu mērvienību (paciņas — gabalos, cigarešu skaits paciņā — gabalos), 

b) laika periodā starp nodokļa likmes maiņas un inventarizācijas dienu — saņemto cigarešu paciņu skaitu ar attiecīgo maksimālo mazumtirdzniecības cenu un cigarešu skaitu attiecīgajā paciņā, 

c) attiecīgo cigarešu paciņu skaitu ar noteikto maksimālo mazumtirdzniecības cenu un cigarešu skaitu attiecīgajā paciņā (šo paciņu skaitu iegūst, no "a" apakšpunktā minētā skaita atņemot "b" apakšpunktā minēto skaitu). Ja "b" apakšpunktā minēto cigarešu paciņu skaits ir lielāks par "a" apakš​punktā minēto cigarešu paciņu skaitu vai vienāds ar to, norāda 0, 

d) nodokli par vienu "c" apakšpunktā minēto cigarešu paciņu līdz likmju maiņai, 

e) nodokli par vienu "c" apakšpunktā minēto cigarešu paciņu pēc likmju maiņas, 

f) nodokļa starpību par vienu "c" apakš​punktā minēto cigarešu paciņu, 

g) nodokļa starpības kopējo summu; 

2) kopā ar inventarizācijas sarakstiem iesniedz Valsts ieņēmumu dienestā atbilstoši nodokļu maksātāja reģistrācijas vietai, nodokļa aprēķinu ar aprēķināto valsts budžetā maksājamo nodokļa starpības summu. Ja pēc stāvokļa, kad inventarizē krājumus, uzskaitē nav tabakas izstrādājumu krājumu, to norāda iesniedzamajā nodokļa aprēķinā; 

3) valsts budžetā maksājamo nodokļa starpības summu aprēķina un samaksā 15 dienu laikā pēc inventarizācijas veikšanas (ieskaitot dienu, kad notiek inventarizācija) par to attiecīgo tabakas izstrādājumu daudzumu, ko iegūst, no inventarizācijas sarakstā uzskaitītajiem daudzumiem atskaitot laika periodā starp nodokļa likmes maiņas un inventarizācijas dienu saņemto tabakas izstrādājumu daudzumu.

(08.11.2007. likuma redakcijā ar grozījumiem, kas izdarīti ar 12.06.2009. likumu, kas stājas spēkā 01.07.2009.)

12.5 Ja šo pārejas noteikumu 12.1 punktā minētā persona mēneša laikā pēc nodokļa likmju maiņas ir saņēmusi tabakas izstrādājumus no tabakas izstrādājumu mazumtirdzniecības, tā par attiecīgajiem tabakas izstrādājumiem veic nodokļa pārrēķinu, samaksā nodokļa likmju starpības summu, kā arī iesniedz nepieciešamos dokumentus 45 dienu laikā pēc nodokļa likmju maiņas (ieskaitot dienu, kad notiek nodokļa likmju maiņa), ievērojot šo pārejas noteikumu 12.4 punkta 1. un 2.apakšpunkta nosacījumus.

(08.11.2007. likuma redakcijā, kas stājas spēkā 01.01.2008.)

13. Grozījums likuma 2.panta septītās daļas 1.punktā attiecībā uz deleģējumu Ministru kabinetam noteikt valsts nodevas likmi un maksāšanas kārtību par speciālas atļaujas (licences) izsniegšanu un pārreģistrāciju stājas spēkā 2005.gada 1.septembrī.

(20.12.2004. likuma redakcijā, kas stājas spēkā 01.01.2005.)

14. Ministru kabinets līdz 2005.gada 1.jūlijam izdod šā likuma 5.panta piektajā daļā, 14.panta septītajā daļā un 18.pantā paredzētos noteikumus. Līdz jaunu Ministru kabineta noteikumu spēkā stāšanās dienai, bet ne ilgāk kā līdz 2005.gada 1.jūlijam piemērojami attiecīgi šādi Ministru kabineta noteikumi, ciktāl tie nav pretrunā ar šo likumu: 

1) Ministru kabineta 2004.gada 20.aprīļa noteikumi Nr.359 "Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa"; 

2) Ministru kabineta 2004.gada 27.aprīļa noteikumi Nr.432 "Biodegvielas aprites un attiecīgā akcīzes nodokļa administrēšanas kārtība".

(20.12.2004. likuma redakcijā, kas stājas spēkā 01.01.2005.)

15. Ministru kabinets saskaņo šā likuma 17.pantā un 21.panta otrajā daļā paredzētos noteikumus ar grozījumiem likumā "Par akcīzes nodokli". Līdz šajos noteikumos izdarīto attiecīgo grozījumu spēkā stāšanās dienai, bet ne ilgāk kā līdz 2005.gada 1.septembrim ir piemērojami attiecīgi šādi Ministru kabineta noteikumi, ciktāl tie nav pretrunā ar šo likumu: 

1) Ministru kabineta 2004.gada 25.marta noteikumi Nr.173 "Kārtība, kādā no akcīzes nodokļa atbrīvo atsevišķus tabakas izstrādājumus"; 

2) Ministru kabineta 2004.gada 1.aprīļa noteikumi Nr.232 "Akcīzes preču aprites kārtība".

(20.12.2004. likuma redakcijā, kas stājas spēkā 01.01.2005.)

16. Šā likuma 1.panta otrās daļas 15.punkts un 12.panta otrā un trešā daļa stājas spēkā 2006.gada 1.janvārī.

(14.04.2005. likuma redakcijā, kas stājas spēkā 10.05.2005.)

17. Šā likuma 14.panta trešās daļas 2.punkts stājas spēkā 2007.gada 1.jūlijā.

(19.12.2006. likuma redakcijā, kas stājas spēkā 01.01.2007.)

18. Ministru kabinets līdz 2007.gada 1.jūlijam izdod šā likuma 5.panta piektajā daļā, 14.panta 2.1 un septītajā daļā un 24.panta trešajā daļā paredzētos noteikumus. Līdz jaunu Ministru kabineta noteikumu spēkā stāšanās dienai, bet ne ilgāk kā līdz 2007.gada 1.jūlijam piemērojami attiecīgi šādi Ministru kabineta noteikumi, ciktāl tie nav pretrunā ar šo likumu: 

1) Ministru kabineta 2005.gada 28.jūnija noteikumi Nr.485 "Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa"; 

2) Ministru kabineta 2005.gada 5.jūlija noteikumi Nr.498 "Bioproduktus saturošas degvielas aprites un attiecīgā akcīzes nodokļa administrēšanas kārtība"; 

3) Ministru kabineta 2006.gada 31.janvāra noteikumi Nr.97 "Noteikumi par akcīzes nodokļa deklarāciju veidlapām".

(19.12.2006. likuma redakcijā, kas stājas spēkā 01.01.2007.)

19. Ministru kabinets līdz 2008.gada 1.jūlijam izdod šā likuma 26.panta piektajā daļā un 27.panta 12.1 daļā paredzētos noteikumus. Līdz jaunu Ministru kabineta noteikumu spēkā stāšanās dienai, bet ne ilgāk kā līdz 2008.gada 1.jūlijam piemērojami Ministru kabineta 2004.gada 20.aprīļa noteikumi Nr.356 "Kārtība, kādā atmaksā akcīzes nodokli par akcīzes precēm, kuras izved no Latvijas Republikas uz citām Eiropas Savienības dalībvalstīm", ciktāl tie nav pretrunā ar šo likumu.

(08.11.2007. likuma redakcijā, kas stājas spēkā 01.01.2008.)

20. Šā likuma 12.panta pirmās daļas 1.punktā noteiktā nodokļa likme alum stājas spēkā 2009.gada 1.februārī. Līdz dienai, kad stājas spēkā šā likuma 12.panta pirmās daļas 1.punktā noteiktā nodokļa likme alum, alu (par 100 litriem) apliek ar nodokli pēc likmes 1,30 lati par katru absolūtā spirta tilpumprocentu, kas izteikts ar precizitāti līdz vienai desmitdaļai, bet ne mazāk kā 2 lati par 100 litriem alus.

(14.11.2008. likuma redakcijā, kas stājas spēkā 29.11.2008.)

21. Šā likuma 12.panta pirmās daļas 5.punktā noteiktā nodokļa likme pārējiem alkoholiskajiem dzērieniem stājas spēkā 2009.gada 1.februārī. Līdz dienai, kad stājas spēkā šā likuma 12.panta pirmās daļas 5.punktā noteiktā nodokļa likme pārējiem alkoholiskajiem dzērieniem, pārējos alkoholiskos dzērienus apliek ar nodokli pēc likmes 630 lati par 100 litriem absolūtā spirta.

(14.11.2008. likuma redakcijā, kas stājas spēkā 29.11.2008.)

22. Šā likuma 13.panta pirmās daļas 3.punkta “b” apakšpunktā noteiktā nodokļa likme citai smēķējamai tabakai stājas spēkā 2009.gada 1.februārī. Līdz dienai, kad stājas spēkā šā likuma 13.panta pirmās daļas 3.punkta “b” apakšpunktā noteiktā nodokļa likme citai smēķējamai tabakai, citu smēķējamo tabaku apliek ar nodokli pēc likmes 14 lati par 1000 gramiem tabakas.

(14.11.2008. likuma redakcijā, kas stājas spēkā 29.11.2008.)

23. Pēc grozījumu šā likuma 5.panta piektajā daļā un 18.panta pirmajā daļā spēkā stāšanās un līdz attiecīgo Ministru kabineta noteikumu spēkā stāšanās dienai, bet ne vēlāk kā līdz 2009.gada 1.jūlijam ir piemērojami Ministru kabineta 2007.gada 31.jūlija noteikumi Nr.525 “Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa”, ciktāl tie nav pretrunā ar šo likumu.

(14.11.2008. likuma redakcijā, kas stājas spēkā 29.11.2008.)

24. Grozījumi 14.panta trešajā daļā, grozījums 18.panta piektajā daļā par daļas papildināšanu ar 6.punktu, grozījums par šā likuma 18.panta septītās daļas izslēgšanu un grozījums 20.panta ceturtajā daļā stājas spēkā 2010.gada 1.janvārī.

(12.06.2009. likuma redakcijā, kas stājas spēkā 01.07.2009.)

25. Saskaņā ar šā likuma 18.panta septīto daļu izdotie Ministru kabineta 2004.gada 30.marta noteikumi Nr.213 “Kārtība, kādā atmaksājams akcīzes nodoklis par degvieleļļu, tās aizstājējproduktiem un komponentiem, ko izmanto par kurināmo” par 2009. gadā faktiski iegādāto un izlietoto degvieleļļas daudzumu piemērojami līdz 2010.gada 20.februārim.

(12.06.2009. likuma redakcijā, kas stājas spēkā 01.07.2009.)

26. Līdz jaunu šā likuma 32.panta sestās daļas 1.punktā paredzēto Ministru kabineta noteikumu spēkā stāšanās dienai, bet ne ilgāk kā līdz 2010.gada 1.aprīlim piemērojami Ministru kabineta 2005.gada 30.augusta noteikumi Nr.638 “Noteikumi par akcīzes nodokļa nodrošinājumiem alkoholiskajiem dzērieniem, tabakas izstrādājumiem un naftas produktiem”, ciktāl tie nav pretrunā ar šo likumu.

(12.06.2009. likuma redakcijā ar grozījumiem, kas izdarīti ar 01.12.2009. likumu, kas stājas spēkā 01.01.2010.)

27. Grozījums 14.panta otrajā daļā stājas spēkā 2010.gada 1.jūlijā.

(12.06.2009. likuma redakcijā, kas stājas spēkā 01.07.2009.)

28. Ar 2010.gada 1.aprīli spēku zaudē speciālās atļaujas (licences) un vispārējā nodrošinājuma apliecības akcīzes nodokļa maksātāja pārstāvja darbībai un vispārējā nodrošinājuma apliecības importētāja darbībai.

(01.12.2009. likuma redakcijā, kas stājas spēkā 01.01.2010.)

29. Speciālās atļaujas (licences) apstiprināta tirgotāja darbībai, kuras nav pārreģistrētas šo pārejas noteikumu 30. un 31.punktā noteiktajā kārtībā līdz 2010.gada 31.martam, zaudē spēku 2010.gada 1.aprīlī.

(01.12.2009. likuma redakcijā, kas stājas spēkā 01.01.2010.)

30. Komersanti, kam izsniegta speciālā atļauja (licence) apstiprināta tirgotāja darbībai ar kafiju vai bezalkoholiskajiem dzērieniem, laikposmā no 2010.gada 1.februāra līdz 2010.gada 28.februārim ir tiesīgi iesniegt iesniegumu minētās speciālās atļaujas (licences) pārreģistrācijai par speciālo atļauju (licenci) apstiprināta akcīzes preču noliktavas turētāja darbībai ar attiecīgajiem akcīzes preču veidiem, nemaksājot valsts nodevu.

(01.12.2009. likuma redakcijā, kas stājas spēkā 01.01.2010.)

31. Komersanti, kam izsniegta speciālā atļauja (licence) apstiprināta tirgotāja darbībai ar alkoholiskajiem dzērieniem, tabakas izstrādājumiem vai naftas produktiem, laikposmā no 2010.gada 1.februāra līdz 2010.gada 28.februārim ir tiesīgi iesniegt iesniegumu minētās speciālās atļaujas (licences) pārreģistrācijai par speciālo atļauju (licenci) reģistrēta saņēmēja darbībai ar attiecīgajiem akcīzes preču veidiem, nemaksājot valsts nodevu.

(01.12.2009. likuma redakcijā, kas stājas spēkā 01.01.2010.)

32. Komersanti, kam izsniegta speciālā atļauja (licence) akcīzes preču noliktavas turētāja darbībai ar alkoholiskajiem dzērieniem, tabakas izstrādājumiem vai naftas produktiem, laikposmā no 2010.gada 1.februāra līdz 2010.gada 28.februārim ir tiesīgi iesniegt iesniegumu, lai saņemtu speciālo atļauju (licenci) reģistrēta nosūtītāja darbībai ar attiecīgajiem akcīzes preču veidiem, nemaksājot valsts nodevu.

(01.12.2009. likuma redakcijā, kas stājas spēkā 01.01.2010.)

33. Speciālās atļaujas (licences) akcīzes preču noliktavas turētāja darbībai, kuras izsniegtas līdz 2010.gada 31.martam, ir derīgas apstiprināta akcīzes preču noliktavas turētāja darbībai ar attiecīgajiem akcīzes preču veidiem bez pārreģistrācijas.

(01.12.2009. likuma redakcijā, kas stājas spēkā 01.01.2010.)

34. Līdz 2010.gada 31.martam izsniegtās vispārējā nodrošinājuma apliecības akcīzes preču noliktavas turētāja darbībai ir derīgas apstiprināta akcīzes preču noliktavas turētāja darbībai ar attiecīgajiem akcīzes preču veidiem līdz to derīguma termiņa beigām, bet ne ilgāk kā līdz 2010.gada 1.oktobrim.

(01.12.2009. likuma redakcijā, kas stājas spēkā 01.01.2010.)

35. Līdz 2010.gada 31.martam izsniegtās vispārējā nodrošinājuma apliecības apstiprināta tirgotāja darbībai ir derīgas reģistrēta saņēmēja darbībai ar attiecīgajiem akcīzes preču veidiem līdz to derīguma termiņa beigām, bet ne ilgāk kā līdz 2010.gada 1.oktobrim.

(01.12.2009. likuma redakcijā, kas stājas spēkā 01.01.2010.)

36. Līdz 2010.gada 31.martam izsniegtās vienreizējā nodrošinājuma apliecības ir derīgas līdz to derīguma termiņa beigām.

(01.12.2009. likuma redakcijā, kas stājas spēkā 01.01.2010.)

37. Laikposmā no 2010.gada 1.februāra līdz 2010.gada 31.martam grozījumi šā likuma 2.panta sestās daļas 1., 2. un 3.punktā un septītās daļas 2. un 3.punktā attiecībā uz apstiprinātu noliktavas turētāju, reģistrētu saņēmēju un reģistrētu nosūtītāju ir piemērojami, lai realizētu pāreju uz šā likuma prasībām atbilstošām speciālajām atļaujām (licencēm) un nodrošinātu to spēkā esamību no 2010.gada 1.aprīļa.

(01.12.2009. likuma redakcijā, kas stājas spēkā 01.01.2010.)

38. Lai realizētu pāreju uz šā likuma prasībām par elektronisko administratīvo dokumentu izmantošanu datorizētās sistēmas ietvaros, piemērojot atlikto nodokļa maksāšanu atbilstoši šā likuma 25.pantam alkoholisko dzērienu, tabakas izstrādājumu un naftas produktu pārvietošanai, kas uzsākta līdz 2010.gada 31.decembrim, var izmantot dokumentus, kas noteikti Eiropas Komisijas 1992.gada 11.septembra regulā (EK) Nr. 2719/92 par administratīviem pavaddokumentiem akcīzes precēm, transportējot tās akcīzes nodokļu atlikšanas režīmā (turpmāk — Komisijas regula Nr. 2719/92). Komisijas regulā Nr. 2719/92 noteiktos dokumentus izmanto arī tajā gadījumā, ja akcīzes preču nosūtītāja dalībvalstī turpina izmantot minētos dokumentus līdz 2010.gada 31.decembrim alkoholisko dzērienu, tabakas izstrādājumu un naftas produktu nosūtīšanai, piemērojot atlikto nodokļa maksāšanu.

(01.12.2009. likuma redakcijā, kas stājas spēkā 01.01.2010.)

39. Šo pārejas noteikumu 38.punktā minēto dokumentu apriti veic saskaņā ar Ministru kabineta 2004.gada 30.marta noteikumiem Nr.215 “Akcīzes preču pavaddokumentu aprites un kontroles kārtība”. Lai nodrošinātu šo pārejas noteikumu 38.punkta izpildi, Ministru kabineta 2004.gada 30.marta noteikumi Nr.215 “Akcīzes preču pavaddokumentu aprites un kontroles kārtība” ir piemērojami līdz 2011.gada 1.maijam.

(01.12.2009. likuma redakcijā, kas stājas spēkā 01.01.2010.)

40. Grozījumi šā likuma 12.panta pirmās daļas 2. un 3.punktā attiecībā uz skaitļa “40” aizstāšanu ar skaitli “45” un 4.punkta “a” apakšpunktā attiecībā uz skaitļa “42” aizstāšanu ar skaitli “45” stājas spēkā 2010.gada 1.februārī.

(01.12.2009. likuma redakcijā, kas stājas spēkā 01.01.2010.)

41. Grozījumi attiecībā uz šā likuma 1. un 2.pantu, 7., 8. un 9.panta izteikšanu jaunā redakcijā, papildināšanu ar 9.1 pantu, 10.panta pirmās daļas izteikšanu jaunā redakcijā, 11.panta izslēgšanu, 20. un 21.pantu, 22.panta ceturtās daļas 1., 2. un 3.punkta izteikšanu jaunā redakcijā, 23.panta izteikšanu jaunā redakcijā, 24.pantu, 25.panta izteikšanu jaunā redakcijā, 26., 27., 29., 30. un 32.pantu, pārejas noteikumu 12.1 punkta 1.apakšpunkta “a” apakšpunkta un 12.1 punkta 2.apakšpunkta “a” apakšpunkta izteikšanu jaunā redakcijā, 12.1 punkta 2.apakšpunkta “b” un “c” apakšpunktu un papildināšanu ar pārejas noteikumu 12.1 punkta 3.apakšpunktu stājas spēkā 2010.gada 1.aprīlī.

(01.12.2009. likuma redakcijā, kas stājas spēkā 01.01.2010.)

42. Grozījumi attiecībā uz šā likuma 1.panta otrās daļas 1.punkta izteikšanu jaunā redakcijā, 5.panta ceturto daļu, 7.panta 5.punktu par dabasgāzi, likuma papildināšanu ar 15.1 pantu, kā arī 22.panta pirmo daļu stājas spēkā 2010.gada 1.jūlijā.

(22.04.2010. likuma redakcijā, kas stājas spēkā 01.05.2010.)

43. Grozījumi attiecībā uz šā likuma 2.panta papildināšanu ar 7.1 daļu, likuma papildināšanu ar 6.1 pantu, 22.panta papildināšanu ar sesto daļu un 23.panta papildināšanu ar divdesmito daļu stājas spēkā 2010.gada 1.jūlijā.

(22.04.2010. likuma redakcijā, kas stājas spēkā 01.05.2010.)

44. Grozījumi šā likuma 18. un 33.pantā stājas spēkā 2010.gada 1.jūlijā.

(22.04.2010. likuma redakcijā, kas stājas spēkā 01.05.2010.)

45. Lai ar 2010.gada 1.jūliju īstenotu pāreju uz šā likuma prasībām par nodokļa atbrīvojuma piemērošanu lauksaimniecības produkcijas ražotājiem un lai lauksaimniecības produkcijas ražotāji varētu iesniegt Lauku atbalsta dienestam iesniegumu par iegādes limita piešķiršanu šā likuma 18.panta piektās daļas ievaddaļā minētajai degvielai, kurai piemēro nodokļa atbrīvojumu, Ministru kabinets līdz 2010.gada 1.maijam izdod šā likuma 18.panta piektajā, 6.1 un 6.2 daļā paredzētos noteikumus.

(22.04.2010. likuma redakcijā, kas stājas spēkā 01.05.2010.)

46. Saskaņā ar šā likuma 18.panta sesto daļu izdotie Ministru kabineta 2007.gada 7.augusta noteikumi Nr.528 “Kārtība, kādā lauksaimniecības produkcijas ražotājiem atmaksā akcīzes nodokli par dīzeļdegvielu (gāzeļļu) un dīzeļdegvielu (gāzeļļu), kurai ir pievienota rapšu sēklu eļļa vai no rapšu sēklu eļļas iegūta biodīzeļdegviela” piemērojami līdz 2010.gada 15.augustam par dīzeļdegvielu (gāzeļļu) [tajā skaitā dīzeļdegvielu (gāzeļļu), kurai saskaņā ar šā likuma nosacījumiem ir pievienota rapšu sēklu eļļa vai no rapšu sēklu eļļas iegūta biodīzeļdegviela], kura 2010.gadā iegādāta līdz 30.jūnijam un par kuru 2010.gadā veikta samaksa līdz 15.jūlijam, ja pieprasījums par nodokļa atmaksu iesniegts līdz 2010.gada 15.jūlijam.

(22.04.2010. likuma redakcijā, kas stājas spēkā 01.05.2010.)

47. Laikā no 2010.gada 1.septembra līdz 2011.gada 30.jūnijam šā likuma 1.panta otrās daļas 1.punktu attiecībā uz dabasgāzi, 2.panta 7.1 daļu, 6.1 pantu, 7.panta 5.punktu attiecībā uz dabasgāzi, 15.1 pantu, 22.panta sesto daļu, 23.panta divdesmito daļu un 24.panta pirmo daļu attiecībā uz dabasgāzi nepiemēro, bet nodokļa maksātājs līdz 2010.gada 15.septembrim iesniedz Valsts ieņēmumu dienestam akcīzes nodokļa deklarāciju par dabasgāzi un samaksā nodokli par 2010.gada augustu, piemērojot: 

1) Ministru kabineta 2010.gada 29.jūnija noteikumus Nr.577 “Noteikumi par dabasgāzes apriti un akcīzes nodokļa piemērošanas kārtību”; 

2) Ministru kabineta 2010.gada 30.marta noteikumus Nr.300 “Noteikumi par akcīzes nodokļa deklarācijas veidlapām un to aizpildīšanas kārtību”.

(25.08.2010. likuma redakcijā, kas stājas spēkā 28.08.2010.)

48. Valsts budžetā prognozētie ieņēmumi no akcīzes nodokļa dabasgāzei laikā no 2010.gada 1.septembra līdz 2010.gada 31.decembrim kompensējami ar pievienotās vērtības nodokļa ieņēmumu pieaugumu dabasgāzes tarifu palielināšanās rezultātā 2010 gadā.

(25.08.2010. likuma redakcijā, kas stājas spēkā 28.08.2010.)

Informatīva atsauce uz Eiropas Savienības direktīvām

(20.12.2004. likuma redakcijā ar grozījumiem, kas izdarīti ar 14.11.2008. un 01.12.2009. likumu, kas stājas spēkā 01.01.2010.)

Likumā iekļautas tiesību normas, kas izriet no šādām direktīvām: 

1) Padomes 1992.gada 25.februāra direktīvas 92/12/EEK par vispārēju režīmu akcīzes precēm un par šādu preču glabāšanu, apriti un uzraudzību; 

2) Padomes 1992.gada 19.oktobra direktīvas 92/79/EEK par nodokļu saskaņošanu cigaretēm; 

3) Padomes 1992.gada 19.oktobra direktīvas 92/80/EEK par nodokļu saskaņošanu tabakas izstrādājumiem, kas nav cigaretes; 

4) Padomes 1992.gada 19.oktobra direktīvas 92/83/EEK par to, kā saskaņojams akcīzes nodoklis spirtam un alkoholiskajiem dzērieniem; 

5) Padomes 1992.gada 19.oktobra direktīvas 92/84/EEK par spirta un alkoholisko dzērienu akcīzes nodokļa likmju saskaņošanu; 

6) Padomes 1995.gada 27.novembra direktīvas 95/59/EK par nodokļiem, kas nav apgrozījuma nodokļi un kas ietekmē tabakas izstrādājumu patēriņu; 

7) Padomes 1995.gada 27.novembra direktīvas 95/60/EK par vieglās dīzeļdegvielas un petrolejas fiskālu marķēšanu; 

8) Padomes 2003.gada 27.oktobra direktīvas 2003/96/EK, kas pārkārto Kopienas noteikumus par nodokļu uzlikšanu energoproduktiem un elektroenerģijai; 

9) Padomes 2007.gada 20.decembra direktīvas 2007/74/EK par atbrīvojumu no pievienotās vērtības nodokļa un akcīzes nodokļa par precēm, kuras ieved personas, kas ieceļo no trešām valstīm; 

10) Padomes 2008.gada 16.decembra direktīva 2008/118/EK par akcīzes nodokļa piemērošanas vispārēju režīmu, ar ko atceļ direktīvu 92/12/EEK.

Likums stājas spēkā 2004.gada 1.maijā. Likuma 2.panta sestā daļa un septītās daļas 1.punkts, kā arī 31. un 32.pants stājas spēkā 2004.gada 1.aprīlī. 
(18.03.2004. likuma redakcijā ar grozījumiem, kas izdarīti ar 20.12.2004. likumu, kas stājas spēkā 01.01.2005.) 

Likums Saeimā pieņemts 2003.gada 30.oktobrī.

Valsts prezidente V.Vīķe-Freiberga

Rīgā 2003.gada 14.novembrī

